БЕЛАРУСКАЯ МОВА: ДАСТАТКОВА СТВАРЫЦЬ СПРЫЯЛЬНЫЯ ЎМОВЫ — Свободные новости Плюс\nБЕЛАРУСКАЯ МОВА: ДАСТАТКОВА СТВАРЫЦЬ СПРЫЯЛЬНЫЯ ЎМОВЫ\nУ чарговай перадачы на АГП-ТБ намеснік старшыні Аб’яднанай грамадзянскай партыі Леў Марголін задае пытанні пра мову экс-старшыні партыі БНФ, мовазнаўцу Вінцуку Вячорку.\n— Некаторыя лічаць, што беларуская мова ўжо адыйшла ў нябыт і аднавіць яе ў якасці мовы, на якой размаўляе насельніцтва, немагчыма. Ці падзяляеце вы гэтую думку?\n— Не, не падзяляю. Што датычыцца афіцыйнага статусу мовы, то зрабіць гэта элементарна, для гэтага проста трэба прызнаць несапраўднымі вынікі рэферэндуму 1995 году. А вось рэальны статус беларускай мовы патрабуе дакладнага, выверанага падыходу. Але нічога немагчымага няма, мы ведаем, што цягам двух пакаленняў было адноўлена фактычнае ўжыванне валійскай мовы ў гарадах Уэльса, які не мае, дарэчы, дзяржаўнай незалежнасці. І валійская мова змагалася не з расейскай, а з ангельскай, якая ёсць глабальнай, сусветнай мовай. Мы ведаем унікальны прыклад адраджэння мовы іўрыт праз пару тысяч гадоў, што фактычна зрабіў адзін чалавек, наш зямляк з Глыбоччыны, які проста пачаў, прыехаўшы ў Ізраіль, гаварыць на іўрыце, і прымушаў купцоў, чыноўнікаў адказваць на гэтай мове. І сёння гэта рэальная, жывая мова Дзяржавы Ізраіль.\nТак што нічога немагчымага ў моўнай палітыцы няма, была б дзяржава сапраўды беларускай і дбала пра будучыню гэтай мовы. Паводле статыстычных звестак, за савецкім часам адбываўся спад колькасці людзей, якія лічылі роднай беларускую мову. Штодзесяць гадоў іх станавілася меньш на 3—5—7%. Але як толькі Беларусь была абвешчана незалежнай, пачаўся вельмі жвавы пад’ём. І ў 1999 годзе 85,6% беларусаў і 74% усіх грамадзян нашай краіны назвалі беларускую мову роднай. Гэта азначае, што дастаткова стварыць спрыяльныя ўмовы, як мяняецца і стаўленне да яе.\nА вось за наступныя 10 гадоў (1999—2009) адбыўся проста катастрафічны (скажу як чалавек, абазнаны ў сацыялінгвістыцы) спад. Колькасць людзей, якія палічылі беларускую мову роднай, у 2009 годзе на 26% меньшае сярод этнічных беларусаў і на 21% — сярод усіх грамадзян краіны. Ведаеце, так не бывае, каб людзі за дзесяць гадоў самі сабой так радыкальна памянялі моўныя паводзіны.\n— Ёсць меркаванне, што моўная палітыка пачатку 90-х адыграла адмоўную ролю ў папулярнасці карыстання беларускай мовай. Ці былі там нейкія хібы, як вы лічыце?\n— Зноў жа вярнуся да лічбаў 1999 года, года піку, калі ўжо ва ўладзе быў Лукашэнка, калі ўжо не было палітыкі адраджэння беларускай мовы — людзі самі вызначаліся, называлі беларускую мову роднай — да іх прыходзіў перапішчык. І ніхто над імі з наганам не стаяў. Таму, калі я чую разважанні, асабліва ад цяперашняй улады, што нейкія нацыяналісты прымушалі ўсіх гаварыць па-беларуску — усё гэта паклёп і няпраўда. Насамрэч, у законе аб мовах 1989 году былі прадугледжаны вельмі паслядоўныя, асцярожныя храналагічныя рамкі. Скажам, да судовай сістэмы, якая сапраўды патрабуе сур’ёзнай тэрміналагічнай падрыхтоўкі, навучання кадраў, якая завязана на маўленне (тыя ж самыя адвакаты, пракуроры, яны ж гаварыць павінны і пісаць) — дзесяць гадоў было прадугледжана на пераход. За гэты час два пакаленні студэнтаў маглі выпусціцца. Тое самае датычыцца і навуковай тэрміналогіі, інжэнернай сферы і гэтак далей.\nАле найважнейшае — ніхто не прымушаў чалавека на вуліцы або ў сям’і гаварыць па-беларуску. Іншая рэч (вось з чым сутыкаюся я цяпер) — у мяне трое дзяцей, паміж іх узростам даволі вялікая адлегласць, і пры ўсіх рэжымах я быў вымушаны намагацца беларускага садочка, потым беларускай школы для сваіх дзяцей. І я скажу, што цяпер цяжэй, чым у апошнія гады Савецкага Саюзу, які разваліваўся, дабіцца права на беларускамоўнае навучанне. Цяпер у нас у садках толькі 12% дзяцей выхоўваецца па-беларуску, у школах — 18%, у коледжах — 1% , у ВНУ — 0,9%. Значыць, беларускай мове створана сітуацыя бесперспектыўнасці.\n— Я думаю, вы пагадзіцеся, што ў цяперашняй сітуацыі патрэбна вялікая асцярожнасць ў гэтай справе. Якія першыя крокі будуць неабходныя дзеля адраджэння беларускай мовы?\n— Трэба зыходзіць з таго, каб гэта станоўча было ўспрынята людзьмі. Наколькі я ведаю з асабістага досьведу, вельмі многія нашыя суграмадзяне кажуць: «Ну, не валодаю я літаратурнай мовай, няхай дзеці ці ўнукі ёй авалодаюць». Гэта значыць, што людзі не пярэчаць, каб пачынаючы з садочка іхнія дзеткі засвойвалі свет па-беларуску. І, па праўдзе, не было ніякіх пратэстаў, калі такая лінія рэалізоўвалася на пачатку 90-х. Зноў-такі, ніхто гвалтам не заганяў. Так што пачынаць з садка і з пачатковай школы.\nДалей абавязкова ўся сістэма адукацыі мусіць арыентаваць спецыяліста на пэўны тэрміналагічны мінімум валодання беларускай мовай. Каб не было такога, каб я казаў «каса», прыйшоўшы да доктара, а ён не разумеў, што я маю на ўвазе. Дарэчы, дактары, у асноўным, ведаюць такія словы, бо патрапіць ім беларускамоўная бабуля — ім трэба неяк з ёй паразумецца. І тое самае датычыцца чыноўнікаў, якія кантактуюць з людзьмі і абавязаны па-беларуску ім пісьмова адказваць, гэтага нават цяперашняе заканадаўства патрабуе. Павінна быць пераарыентавана методыка выкладання беларускай мовы ў школе ад фармальнага, схаластычнага дыскурсу, які зараз ёсць (разбор сказа, дзейнікі-выказнікі), на практыку, на гаварэнне. Бо ствараць прастору гаварэння трэба цяпер кампенсаторна, ў тым ліку за кошт школы. Гэта значыць, чалавек мусіць, як замежную мову вывучаючы, вусныя тэмы пэўныя спасцігаць па-беларуску.\n— Трэба больш практыкі?\n— Абсалютна. Сухая тэорыя, дарэчы, і знеахвочвае да беларускай мовы, замест таго каб абуджаць жывую, крэатыўную цікавасць да яе.\nЯсна, што ў медыйнай сферы павінны быць пэўныя ўстанаўленні: недапушчальная сітуацыя, як цяпер, калі няхай і фармальна, але бальшыня людзей вызнае беларускую мову за родную, а беларускай мовы на дзяржаўных каналах фактычна няма. А калі ёсць, то яна там падчарка.\nАбсурд, што нават у савецкай эры, на радыё і на адзіным тэлеканале беларускай мовы было ў разы болей, чым цяпер, у незалежнай Беларусі.\n— А як вы ставіцеся да матэрыяльнага заахвочвання выкладальнікаў у ліцэях, у вышэйшых навучальных установах, каб, напрыклад, яны сваю матэматыку выкладалі на беларускай мове?\n— Я стаўлюся да гэтага станоўча, і вось чаму: чалавек, які выкладае па-беларуску пэўную спецыяльнасць, асабліва ў вышэйшых навучальных установах (ну, квантавую фізіку або мікрабіялогію), сутыкаецца з праблемамі: тэрміналогіі, тэкстаў (як навучальна-метадычных, так і навуковых), навучальных дапаможнікаў, і што-нішто, а можа, і практычна ўсё, ён мусіць рабіць сам. І, менавіта зважаючы на гэта, — так, варта даплочваць.\n— Напэўна, вельмі важная акалічнасць, каб дзяржаўныя, службовыя асобы размаўлялі на беларускай мове?\n— У Еўропе ёсць некалькі краінаў, дзе з прычын зусім іншых, чым у нас, зафіксаваныя дзьве дзяржаўныя мовы. Як правіла, таму, што там дзьве этнічныя супольнасці. Гэта найперш Бельгія і ў пэўнай ступені Фінляндыя. Дык вось там кожны чыноўнік павінен валодаць у роўным аб’ёме абедзьвумя мовамі. Ён проста ня можа стаць чыноўнікам, калі ён імі не валодае, таму што ён павінен вусна, пісьмова адказаць на той мове, на якой да яго звярнуўся кліент. Я ж штодня сутыкаюся тут, калі юрысты, тыя ж самыя натарыусы кажуць: «А у нас двуязычие». Я кажу, добра, але двумоў’е — яно для мяне, я грамадзянін, я абіраю, а вы чыноўнік, вы служыце грамадзянам, і вы павінны мне на маёй мове адказаць, а не я да вас дапасоўвацца. І вось да іх, да юрыстаў, гэта не даходзіць.\n— Ці лічыце вы, што любы прэтэндэнт на дзяржаўную пасаду павінен нейкія іспыты здаваць, каб можна было б упэўніцца, што ён на самой справе валодае гэтымі мовамі?\n— Дарэчы, гэта датычыць і асобаў, якія прэтэндуюць на вышэйшыя дзяржаўныя пасады. Беларусь — адзіная з постсавецкіх краінаў, у якой дзьве дзяржаўныя мовы. Нідзе больш, нават у Казахстане ці Кіргізіі, на якія калі-некалі паклікаюцца, такой сітуацыі няма. Там расейская мова мае статус афіцыйнай, функцыянальнай, якой заўгодна яшчэ, але дзяржаўная там адна — свая. І прэтэндэнты на пасаду прэзідэнта Казахстана павінны іспыт здаваць у казахскай мове.\nГлядзіце размову на АГП-ТБ, сайт ucpb.org\nСпецыяльна для «Снплюс» падрыхтавала Ана КРАСУЛIНА


Ці ездзіў Кастусь Каліноўскі на аднарогу? 17\n20.01.2013 / 00:58\nІзвініяцібенівярна - музыка\n20.01.2013 / 01:04\nАдно пытанне, якое заўсёды мяне хвалявала: адкуль вы ўсе бераце прыметнік літвінскі/ліцвінскі? Быў тапонім "літвін", але прыметнік ад яго заўсёды быў як і ад слова "Літва", то бок "літоўскі". Прыметнік "русінскі" ж ніхто не ўжывае, бо яго, як і "літвінскі", ніколі не было. Дык навошта вычвараць мову? Давайце яшчэ казаць "паляцкі", "расіянскі", "англічанскі" ды т.п.. Гэта гучыць як трызненне, тое ж тычыцца і слова "літвінскі".\n20.01.2013 / 02:25\nКаліноўскі быў Кастусём, Героем Беларусі і ездзіў на аднарогу. Іншыя падрабязнасці з жыцця гэтага постмадэрновага сімулякру кожны шчыры сьвядаміт можа рэканструяваць паводле ўласнага густу, паводле права дэмакратычнага выборцы і суверэннага гіперспажыўца.\nВасілевіч стала кандыдатам у дэпутаты 3\nКанапацкая: Лябедзька зрабіў усё магчымае, каб мяне не зарэгістравалі 2\nАнісім, Канапацкая, Губарэвіч, Халіп не зарэгістраваныя ў якасці кандыдатаў у дэпутаты 10\nТакому вопытнаму чалавеку , як сп. Ярмошына , трэба адвыкаць наз…\nЯшчэ не хапала, каб у беларускім парламенце хто выступаў па-бела…


У Расеі з універсітэта выключылі 149 студэнтаў за падпіску на паблік у vkontakte — Generation.by\nУ Расеі з універсітэта выключылі 149 студэнтаў за падпіску на паблік у vkontakte\nСтудэнтаў Санкт-Пецярбургскага гуманітарнага ўніверсітэта прафсаюзаў адлічаюць за падпіску на паблік «Падслухана ў СПбГУП», які не спадабаўся адміністрацыі ВНУ. Пра гэта паведаміў адзін з выключаных студэнтаў у падобнай групе іншага ўніверсітэта.\n«Мяне і яшчэ 149 студэнтаў паказальна адлічылі за тое , што мы былі падпісантамі ў групе "Падслухана ў ГУП" у VK . Мы пісалі пра рэальныя праблемы ў ВНУ ў межах закона. Групу выдалілі. Фармальна ў загадзе аб адлічэнні, вядома, пазначаныя іншыя прычыны. Аднак, у дэканаце мне прамым тэкстам заявілі, што стала сапраўднай прычынай», — піша хлопец.\nАфіцыйная прычына, якая пазначаная ў загадзе аб адлічэнні, — дрэнная паспяховасць. Аднак на сайце рэктарата ёсць і іншыя крытэрыі ацэнкі студэнтаў: знешні выгляд, ненарматыўная лексіка, паводзіны ў сацыяльных сетках (у прыватнасці, у групе «Падслухана ў СПбГУП »).\n«Дзяржава навязвае нам з дапамогай ЕГЭ частку дзяцей, якім вышэйшая адукацыя, не патрэбная або не па сілах. І мы іх выціскаецца ў больш слабыя ВНУ» , — каментуе сітуацыю прарэктар СПбГУП. Аднак хто і паводле якіх прыкметаў прымае рашэнне пра неабходнасць вышэйшай адукацыі адлічаным, не паведамляецца.\nСуполкі фармату «Падслухана ў ...» папулярныя і сярод студэнтаў беларускіх ВНУ. Яны паведамляюць пра чуткі і гарачыя навіны з ВНУ на прынцыпах ананімнасці: адміністрацыя суполкі посціць ад свайго імя паведамленні, што атрымала ананімна ад студэнтаў. У абмеркаваннях паведамленняў прымаюць удзел ужо ўсе падпісанты суполкі пад сваімі імёнамі.\nШмат шуму нарабіла ў лістападзе 2013 году суполка «Падслухана ў МДЛУ», калі пацяшалася з адыёзнага палітыка-пісьменніка Мікалая Чаргінца, на нудны выступ якога зганялі студэнтаў.\nстудэнты,\tклініка,\tРасея\nУні Вера 22:50, 09/04/2014 | Навіны |


12 ліпень 2017, 10:51\nПрацэс доўжыцца зь лістапада мінулага году, 8 месяцаў. Колькі ўсяго было паседжаньняў? — спытаўся ў мяне Алесь Яўдаха, які прыйшоў падтрымаць Юркойця. Сам два тыдні як з Валадаркі. Трыццаць, — адказаў я.\nКантэкст пытаньня такі: пасьля трыццаці паседжаньняў, на якіх зачытвалі дакумэнты, слухалі сьведкаў і абвінавачаных, разьбіраліся ў спэцыфіцы мытнае службы, на якіх паўстала мноства пытаньняў да АЗ, гэтыя пытаньні засталіся «за бортам», так і не знайшоўшы адказаў у «новым» заключэньні. Хіба што тэрмін «бесьперашкодны пропуск» машын з кветкамі замянілі на «бесьперашкодны выпуск». Бо мытня не прапускае грузы, а афармляе іх. Усё астатняе засталося бязь зьмен. А гэта значыць, з гледзішча пракурора, суд 8 месяцаў працаваў упустую.\nФабула абвінавачаньня ўвогуле ня мае да прысутных дачыненьня. Яна ўзятая зь Менскага абласнога суду, дзе судзяць мытных начальнікаў, і распавядае пра тое, як начальнікі Фалевіч і Сарумянц, нібыта, бралі грошы ў камэрсантаў Танкелюна і іншых за хуткае афармленьне фураў з кветкамі. Фалевіч і Сарумянц названыя стваральнікамі арганізаванай злачыннай групы (АЗГ). Пазьней да іх далучыўся Ігар Высоцкі і ўсе трое сталі кіраўнікамі гэтай самай АЗГ. Пасьля яны далучылі да сябе начальнікаў аддзелаў (пералік імёнаў).\nФабула распавядае, хто з гэтых людзей калі і каму на якой запраўцы перадаў колькі грошай, хто і якія вызначаў тарыфы хабараў, хто каму зь якой сімкі званіў… Цікава, канечне. Але запіндзя, як сказаў бы Адам Глёбус, у тым, што ўсіх гэтых людзей на працэсе ашмянскіх мытнікаў, на якім вы прысутнічаеце, няма. І гэта ўсё не пра тых, якія тут. У Партызанскім судзе судзяць зусім іншых людзей — адзінаццаць інспэктараў, якія ні перамовамі з камэрсантамі, ні тарыфамі, ні сімкамі не займаліся. Іх роля ўсплыве толькі ў фінальнай частцы АЗ і будзе заключацца ў тым, што яны «былі ўцягнутыя» героямі фабулы ў тую АЗГ.\nЦяпер зразумела, што пасьля новага абвінавачаньня начальнікам у абласным судзе, ва ўсіх чатырох раённых менскіх судах адбудуцца пераабвінавачаньні шараговым мытнікам, якія будуць цалкам тыповымі: фабула пра начальнікаў і фінальная частка пра прысутных абвінавачаных інспэктараў.\nКалі Партызанскі і яшчэ тры менскія раённыя суды ідуць толькі прычэпам да начальніцкай фабулы, пра што тады тут будуць гаварыць у спрэчках? Пра паводзіны начальства? Пра інкрымінаваныя сумы? Пра турэмныя тэрміны? Начыста забыўшы пра канкрэтныя доказы — ці было дзеяньне з боку прысутных абвінавачаных і ў чым злачынства?\nЯ задаўся пытаньнем: ці мусіць АЗ мець у сабе хоць бы нейкія доказы таго, што людзі сапраўды «былі ўцягнутыя», бралі незаконныя грошы і менавіта — за што? Ці мусіць там гаварыцца, на падставе чаго выносіцца абвінавачаньне? Ці АЗ можа насіць чыста дэкляратыўны характар? Аказваецца, ня можа.\nАртыкул 205 Крымінальна-працэсуальнага кодэксу РБ кажа, што «АЗ складаецца з апісальнай і рэзалютыўнай частак». У апісальнай частцы «выкладаецца сутнасьць справы: месца і час учыненьня злачынства, яго спосабы, матывы, наступствы і іншыя істотныя абставіны; зьвесткі пра пацярпелага; доказы, якія пацьвярджаюць наяўнасьць злачынства і вінаватасьць абвінавачанага; довады, якія абвінавачаны прыводзіць у сваю абарону, і вынікі праверкі гэтых довадаў». У рэзалютыўнай частцы фармулюецца само абвінавачаньне з указаньнем артыкула КК.\nТое АЗ, якое зачытаў на працэсе пракурор, выглядае наступным чынам: апісальная частка (фабула) распавядае нам пра групавое злачынства, нібыта, учыненае начальнікамі. А рэзалютыўная (фінальная) частка абвінавачвае падначаленых.\nСкладаецца фінальная частка зь пераліку па асобах: Юркойць А.Я. за бесьперашкодны выпуск 86-ці машын з кветкамі, пэрыяд, забясьпечыў даход АЗГ на столькі тысяч даляраў (на той момант столькі недэнамінаваных мільёнаў або столькі базавых велічынь), за што асабіста атрымаў 10.090 даляраў (на той момант столькі недэнамінаваных мільёнаў або столькі базавых велічынь). Грошы атрымліваў ад свайго начальніка Карповіча на аўтастаянцы пры Ашмянскай мытні або ў іншых месцах.\nІ так пра ўсіх 11 абвінавачаных мытнікаў. У АЗГ прынёс столькі, сабе на аўтастаянцы атрымаў столькі. Пры гэтым усё, што, на думку пракурора, даказвае сувязь паміж апісальнай і рэзалютыўнай часткамі — пасада, якую мытнік займаў у інкрымінаваны пэрыяд і больш нічога. Нібыта тое, што Юркойць і іншыя працавалі на мытні, аўтаматычна робіць іх чальцамі АЗГ.\nЗа час судовага сьледзтва пракуратура не прадставіла ніводнага аб’ектыўнага факту фіксацыі перадачы грошай! Хоць, паводле пракуратуры, на працягу пяці гадоў такіх выпадкаў былі тысячы, прычым на працоўным месцы (дзе хоць раз той самы КДБ мусіў кагосьці схапіць за руку) і нязьменна пад відэакамэрамі на аўтастаянцы, на самой мытні, на аўтазапраўцы. Не зьдзіўляе, што такіх фактаў няма. Зьдзіўляе тая ўпартасьць, зь якой праз 8 месяцаў судовага сьледзтва пракуратура працягвае стаяць на сваім: былі ўцягнутыя, атрымлівалі, перадавалі грошы.\nГэта зьдзіўляе, а сур’ёзна насьцярожвае тое, што ў абласным судзе, які ўжо выйшаў на фінальную прамую, важныя пытаньні працэсу так і засталіся неадказанымі. Як з тымі двума мілёнамі, што «знайшлі пад ваннай» у Сарумянца, паходжаньне якіх не зацікавіла суд. Іх проста пастанавілі канфіскаваць у даход дзяржавы. А чые гэта грошы і адкуль узяліся — не істотна.\nПракуратура, нібы танк, едзе па каляіне, пракладзенай сьледзтвам, не зважаючы ні на артыкулы КПК, ні на відавочныя «белыя ніткі», якімі шытая справа, ні на чалавечы фактар.\nГэта значыць, што «за бортам» працэсу могуць застацца і ключавыя пытаньні ў Партызанскім судзе, а менавіта:\nНавошта начальнікі давалі грошы інспэктарам, калі тыя — іхныя падначаленыя і калі за гэтыя грошы нічога лішняга рабіць не патрабавалася? І яшчэ — дзе злачынства?\nМагчыма, пракурор і ня мусіць задавацца пытаньнямі, а наадварот — упарта стаяць на сваім. Недастаткова доказаў? — недапрацаваў сьледчы. Як гэтым распарадзіцца? — хай вырашае судзьдзя. І як бы ён ні вырашыў, я сваю справу зрабіў добра.\nНасамрэч, у насарога няма прынцыпаў, ён проста атакуе: бязьлітасна і безаглядна, за што і лічыцца самай небясьпечнай істотай у прыродзе.\nP.S. Для азнаямленьня з «новай» вэрсіяй абвінавачаньня суд адкладзены да 15 жніўня.


Ці добра працуе бесправадны маршрутызатар "N" з бесправаднымі прыладамі "n"? 2020\nЦі добра працуе бесправадны маршрутызатар "N" з бесправаднымі прыладамі "n"?\nПытанні па бесправадных маршрутызатарах / прыладах:\n1) Калі ў нас ёсць бесправадной маршрутызатар (з магчымасцю N) і калі ў маім ноўтбуку ёсць толькі бесправадная сетка "G", хуткасць усё роўна\nпрацуе з "G", так?\n2) Калі я атрымаю USB-бесправадны адаптар "N" для ноўтбука. Ці працуе гэта хутчэй з маім маршрутызатарам "N"?\nУ параўнанні з хуткасцю, дзе я зараз.\n3) Любая розніца паміж хуткасцю і прадукцыйнасцю. Бесправадны маршрутызатар Apple Express Airport (n)\nСупраць Бесправадны маршрутызатар Netgear / Belkin (n)? Мой ноўтбук па-ранейшаму застаецца Windows XP SP3\n1) Так. Ён па-ранейшаму будзе працаваць нармальна, але падключацца толькі на хуткасці "G". Гэта максімум 54 Мбіт / с.\n2) Так. Прылада "n" зможа падключыцца да "n" маршрутызатара з хуткасцю "n", якая складае максімум 600 Мбіт / с.\n3) Не. Або адно і тое ж, калі гаворка ідзе пра прапускную здольнасць, але асноўныя характарыстыкі прылады будуць вар'іравацца, таму замест гэтага я буду грунтаваць сваё рашэнне.\nКалі ласка, памятайце, што пералічаныя мной хуткасці пры ідэальных абставінах з'яўляюцца максімальнымі. Фактычны прабег можа адрознівацца. Большасць налад настроены ў асяроддзях, якія вельмі далёкія ад ідэалу.\nДайце мне ведаць, калі вам патрэбна дадатковая інфармацыя.\n3. Цяжка сказаць пра маршрутызатары, не ведаючы дакладна, якая мадэль маршрутызатара (колькі гадоў). Але большасць маршрутызатараў маюць аднолькавую хуткасць, найбольшая розніца ў тым, N і G.\nАкрамя таго, звярніце ўвагу, што паскарэнне злучэння маршрутызатара і ноўтбука, верагодна, не паскорыць прагляд вэб-старонак, загрузку альбо трансляцыю. Гэта таму, што вы па-ранейшаму абмежаваныя хуткасцю Інтэрнэту, якая звычайна павольней, чым ваша лакальнае бесправадное злучэнне.\nМадэмы - гэта апаратныя вырабы, якія пераводзяць аналагавы сігнал прама на мову, якую можа зразумець ваш ноўтбук (альбо іншы лічбавы гаджэт). яны шмат разоў выкарыстоўваюцца для стварэння злучэння з Інтэрнэтам пры дапамозе тэлефоннай сувязі ("камутаванага доступу") або кабельнай сеткі. імгненныя мадэмы часта выкарыстоўваюцца ў партатыўных прыладах разам з ноўтбукамі, мабільнымі тэлефонамі і КПК. гэтыя мадэмы атрымліваюць ілюстрацыю ў эфіры, разам з сотавай супольнасцю, а не ў любым выпадку з фактычнай лініі падлогі. Маршрутызатары выкарыстоўваюцца для працэнтавання Інтэрнэт-злучэння, створанага праз мадэм, з адной ці дадатковымі рознымі машынамі, прыдатнымі для яго. каб прымяніць маршрутызатар для чаго-небудзь, акрамя стварэння супольнасці, вам трэба выбраць, каб падключыць яго да Інтэрнэту пры дапамозе мадэма. імгненныя маршрутызатары могуць выконваць гэтую функцыю без выбару кабеляў Ethernet. як эфект, кожнаму прыладзе патрэбны імгненны адаптар імгненнай супольнасці, які выкарыстоўвае антэну для прыёму сігналу, які транслюецца з маршрутызатара.\nРозніца паміж ASIS і ASIOРозніца паміж сертыфікацыяй і ліцэнзаваннемРозніца паміж рэлігіяй і хрысціянствамРозніца паміж кантэкстам і зместамРозніца паміж альфа і бэта-амілазайРозніца паміж Nikon D3100 і D3200Розніца паміж каледжам Заходняй Джорджыі, Універсітэтам Заходняй Джорджыі і тэхнічнай Заходняй Джорджыяй ...Розніца паміж рынкавай коштам і раўнаважнай коштам\nМатч "Букер Т" супраць "Сантына" лепшых "MIC SKILLS" скончыўся роўна (REPOST!) (Турнір Mic Skills)?sentra spec v супраць ser перадачы?Уэйд Барэт супраць Антоніа Сезара супраць РВД супраць Дэвона?Рэй Райс супраць CJ Spiller, 5 тыдзень?бясплатны матч чэмпіянату свету па футболе паміж ЗША і Англіяй 2010.?выбраць правільныя зменныя, якія будуць ствараць лінейны графік для кожнага парадку рэакцыі.?Коміксы і мультыплікацыя: Ра аль Аль Гул супраць Квай Гон Джына? Хто перамагае і ЧАМУ? Чытайце ніжэй ...?R&P: Вокладка супраць вокладкі !?


Дзе мог быць Быкаў у Віцебску? | Новости Витебска и Витебской области\nДзе мог быць Быкаў у Віцебску?\n«экзатычная і дзіўная» справа за абласной бібліятэкай і якіх яшчэ славутых імён не хапае гораду\n19 чэрвеня 1924 года нарадзіўся беларускі пісьменнік і грамадскі дзеяч, Герой Сацыялістычнай Працы Васіль Быкаў.\nПа традыцыі штогод на радзіме нашага земляка, у вёсцы Бычкі Ушацкага раёна, адзначаюцца ўгодкі з яго дня нараджэння.\nКаля мемарыяльнай шыльды Васілю Быкаву ў Віцебску ў 2016 годзе. Фотаздымак з архіва Віцебскай абласной арганізацыі ТБМ\nАле ж, пагадзіцеся, для ўшанавання памяці сусветна вядомага пісьменніка хацелася б зрабіць больш. Віцебская абласная арганізацыя ТБМ імя Ф. Скарыны ў студзені 2017 звярнулася да гарадскіх уладаў з прапановай перайменавання Віцебскай абласной бібліятэкі імя У.І. Леніна ў бібліятэку імя Васіля Быкава.\nНапрыканцы зімы прыйшоў адказ за подпісам намесніка начальніка галоўнага ўпраўлення ідэалагічнай работы, культуры і па справах моладзі Віцебскага абласнога выканаўчага камітэта Л.К. Аленскай. У афіцыйным лісце пазначана:\n«Сярод чытачоў бібліятэкі шмат асоб сталага ўзросту і прыхільнікаў камуністычных ідэй, якія могуць негатыўна ўспрыняць тое, што імя У.І. Леніна знікне з назвы ўстановы».\nАкрамя таго, зазначаецца, што\n«ў дадзены момант Віцебскай абласной бібліятэкай разам з абласнымі і гарадскімі ўладамі разглядаецца прапанова віцебскіх мастакоў-графіцістаў пра магчымасць нанясення на адзін з бакавых фасадаў бібліятэкі партрэтнай выявы Васіля Быкава».\nЦікава, што ж атрымліваецца: на фасадзе абласной бібліятэкі імя Леніна можа з’явіцца партрэт Быкава?\nМемарыяльная шыльда пісьменніку па вуліцы Суворава. Здымак Сашы Май\nСітуацыю каментуе старшыня Віцебскай абласной арганізацыі ТБМ імя Ф. Скарыны Юрась Бабіч:\n«На сённяшні дзень сітуацыя з абласной бібліятэкай, якая мае імя Леніна, мякка кажучы, экзатычная і дзіўная. Васіль Быкаў – асоба, якая вартая ўшанавання ў назве бібліятэкі, тым больш, лагічна было б разгледзець гэтае пытанне ў юбілейны Скарынаўскі год. У афіцыйным адказе пазначана пра магчымасць нанясення выявы Быкава на фасад бібліятэкі, але ж з таго часу прайшло чатыры месяцы, а справа не зрушылася з месца».\nЯшчэ адна прапанова да гарадскіх уладаў: наданне адной з вуліц Віцебска імя Васіля Быкава. На гэта ў афіцыйным адказе гаворыцца:\n«пытанне будзе разгледжана пры вызначэнні назваў вуліц у адным з новых мікрараёнаў Віцебска са шматпавярховай забудовай. Адначасова можа быць узнята пытанне і пра вуліцу Генадзя Бураўкіна. Вуліца ж Рыгора Барадуліна ў Віцебску існуе з сакавіка 2015 года ў мікрараёне індывідуальнай забудовы ў раёне «Арэхава».\nДзе знаходзіцца Арэхава? На паўднёва-заходняй ускраіне нашага города. Гэта – былая вёска, якая ў 2004 годзе ўвайшла ў склад Віцебска.\n«Васіль Быкаў не тая асоба, імем якой можна назваць вуліцу на ўскрайку горада, – расказаў Юрась Бабіч. – У Віцебску столькі абсурдных для сучаснай Беларусі назваў вуліц : Камуністычная, Савецкая, Суворава, Леніна, што любую з іх можна было б перайменаваць у вуліцу імя Васіля Быкава. Што датычыцца вуліцы імя Рыгора Барадуліна, то гэта нонсэнс, што маленькая вулачка ў невядомым раёне носіць імя сусветна вядомага пісьменніка, якога ў свой час хацелі вылучыць як прэтэндэнта на Нобелеўскую прэмію ў галіне літаратуры».\nМы ж у дзень нараджэння Васіля Быкава вырашылі крыху пафантазіраваць і ўявіць, дзе мог бы быць Быкаў у Віцебску.\nПлошча імя Васіля Быкава замест плошчы імя У.І. Леніна\nПлошча імя У.І. Леніна. Здымак Сашы Май\nБібліятэка імя Васіля Быкава замест бібліятэкі імя У.І. Леніна\nАбласная бібліятэка. Здымак Уладзіміра Баркова\nВуліца імя Васіля Быкава замест вуліцы Камуністычнай\nВуліца Камуністычная ў Віцебску. Здымак Сашы Май\nА які варыянт падабаецца вам? Выказвайце свае меркаванні ў каментарыях.\nТаксама прапануем малавядомыя факты з жыцця нашага земляка і ўзгадаць, як у мінулым годзе ў выніку злачынства пайшла з жыцця сястра Васіля Быкава – Валянціна Уладзіміраўна.


Мексіканскі Заручальны Рэцэпт печыва\nПаўднёвыя Дэсерты Печыва\nМексіканскія Вясельныя печыва\nМексіканскія вясельныя печыва падобныя на рускую чайных тартоў і італьянскае вясельная печыва. Яны ўсе здобныя, якія скончылі з цукровай пудрай пакрыццём.\nГэтыя маленькія расплаву ў ваш рот алей і ваніль печыва лёгка і хутка змяшаць і выпякаць.\nЯны зроблены без яек. Цеста падобна на пясочнае, але печыва фармуюць у шарыкі перад выпяканнем. Глядзіце варыянты ніжэй рэцэпт для версіі цытрыны, адзін з карыцай і шакалад запоўненыя версіі.\nХай печыва астудзіць трохі, перш чым згарнуць іх ў цукровай пудры ў другі раз.\n1/2 шклянкі цукру (у выглядзе парашка, плюс 1 / 2-1 шклянкі просеянной цукровай пудры для пракаткі гатовыя печыва)\n2 палачкі / 8 унцый сметанковага масла (размягчается)\n2 кубкі / 9 унцый мукі (універсальны)\n1 кубак грэцкага арэха (дробна нарэзаныя або пекан)\nНагрэць духоўку да 400 F.\nУ місцы з электрычным міксерам ўзбіць 1/2 шклянкі цукровай пудры і масла да атрымання аднастайнай масы. Удар у ванілі. Дадайце соль, муку і ваніль, змешваючыся, пакуль добра не змяшана. Скласці ў сечаныя арэхі.\nЗ пакутай рукамі, сфармуйце цеста ў маленькія шарыкі. Размясціць іх на неподмазанной выпечцы лістоў і выпякаць у папярэдне разагрэтай духоўцы на працягу 10 да 15 хвілін.\nКалі печыва яшчэ трохі цёплы, абкачаць іх у просеянной цукровай пудрай, каб пакрыць цалкам.\nХай печыва астудзіць і старанна абкачаць іх у цукровай пудры зноў.\nЗаўвага: Калі замарожванне печыва, згарнуць іх у цукровай пудры ў той час як цёпла, цалкам астыць, і замарозіць на блясе. Калі замерзла, перанясіце печыва ў мяшкі; пазнака даты і часу. Размарозіць пры пакаёвай тэмпературы, а затым абкачаць ў цукровай пудры ў другі раз.\nШакалад Запоўненыя: Форма кожнага шара тэсту печыва вакол паўсалодкае шакаладу кавалка.\nКарыца: Змяшайце 1 чайную лыжку карыцы ў муку, перш чым дадаць яго ў сумесь алею.\nЛімон: Дадайце 2 гарбатныя лыжкі дробна нацёртай цэдры цытрыны да сумесі алею і апусціць ваніль.\nКалі вы аддаеце перавагу, гэтыя печыва таксама можа быць злёгку здушаным з дапамогай ніжняй частцы шкла, зубцы відэльца або шпателя.\nЗахоўваць печыва ў шчыльна закрытым кантэйнеры пры пакаёвай тэмпературы або замарозіць іх на тэрмін да 3 месяцаў.\nГэта цеста можна загарнуць і замарожваюць у дыску, каб фармаваць і выпякаць пазней. Або сфармаваць цеста ў шарыкі, замарозіць на блясе ў адзін пласт, а затым перадаць пакеты для замарожвання для больш працяглага захоўвання. Размарожванне і выпякаць у адпаведнасці з указаннямі.\nАлей пекан пясочнае печыва\nЦытрынавы Печыва здобнае\nУсяго тлушчаў 25 г\nхалестэрын 41 мг\nнатрый 302 мг\nвугляводы 25 г\nСастарэлы Black Walnut Cookies\nCookie Прэс Печыва здобнае\nПекан Пралиновые Печыва з варыяцыямі\nКласічны шатландскі пясочнае\nBrown-Eyed Susans Печыва з шакаладам цэнтр\nСпецыяльныя Шакаладныя Рэцэпты печыва\nJewel Thumbprint Печыва\nСамаробны Грэнадыны Сіроп Рэцэпт\n10 Farmers Market Шопінг Саветы\nCedar Plank Усяго Стронга\nЯк захоўваць Суніцу\nСезонны Guides Produce\nСметанковы Халодны чырвоны перац Рэцэпт Супу\nНе ешце знікае Рыбу і морапрадукты\nCopycat Twix батончыкі Рэцэпт\nЗбожжавы Цукеркі Рэцэпты\nШто такое Вегетарыянская сычужных?\nКласічны лук-порей і бульбяны суп Рэцэпт\nКрэветкі і Бэкан Гамба


Многія брунэткі адчайна спрабуюць стаць бландынкамі. Нягледзячы на ўсе пахабныя анекдоты і жарты, жанчыны са светлымі валасамі прызнаныя мужчынамі больш сэксуальнымі, чым іх суперніцы з цёмнымі валасамі. Нічога немагчымага ў дадзеным выпадку няма. Ператварыцца ў бландынку па ўзмаху чароўнай палачкі, вядома, не атрымаецца, прыйдзецца папрацаваць, каб знайсці адказ на пытанне аб тым, чым можна асвятліць валасы. Ёсць тры метаду.\nВы можаце набыць фарбу і асвятляльнікаў ў краме. Вытворцы імкнуцца сягоння ўсю моц, каб прапанаваць эфектыўную і бяспечную прадукцыю. Звычайна ў камплект уваходзіць раствор для выкарыстання, а таксама інструкцыя і аднаразовыя пальчаткі. Падобныя фарбы зручныя ў хатнім ўжыванні, але вось бяспечныя? Вядома, лепш адправіцца ў салон і папрасіць дапамогі ў стыліста, які мае ў сваім распараджэнні прафесійныя сродкі.\nПытанне аб тым, як асвятліць валасы перакісам вадароду, ва ўсіх на вуснах. Многія дзяўчаты памятаюць гэты дзедаўскі метад, які, тым не менш, даволі эфектыўны. Такім чынам, як асвятліць валасы перакісам? Перш за ўсё, варта падбіраць прэпарат рознай канцэнтрацыі, у залежнасці ад структуры вашых валасоў. Для тоўстых і моцных валасоў падыдзе 8-12 працэнтная канцэнтрацыя. Калі вашы валасы слабыя, то лепш купіць 4-8 працэнтную перакіс. Больш моцная канцэнтрацыя раствора, чым указана вышэй, можа аказаць пагібельнае ўздзеянне на вашыя валасы, а папросту – перапаліць іх.\nПеракіс вадароду асвятляе валасы проста выдатна, хоць, вядома, робіць іх ломкі і слабымі. Раствор заўсёды рыхтуйце перад самой працэдурай афарбоўвання. Бо кісларод з яго пачынае вылучацца маментальна. Такім чынам, варта разгледзець больш дэталёва, як асвятліць валасы перакісам. Спецыялісты рэкамендуюць не мыць галаву перад працэдурай прыкладна тры дні, каб валасы былі трохі тлустымі. У сам раствор для афарбоўвання ўваходзіць перакіс вадароду (абранай вамі канцэнтрацыі), вадкае мыла, вада (тэмпература 50 градусаў), нашатырны спірт (прыкладна 6 кропель на 60 грамаў перакісу). Валасы варта дбайным чынам расчесать, затым надзець пальчаткі, каб не прычыніць шкоды скуры рук, нанесці гатовы раствор на валасы, выкарыстоўваючы пластмасавую або драўляную палачку з ватовым тампонам.\nЯк асвятліць валасы перакісам, каб не перапаліць іх? Гэтае пытанне хвалюе многіх. Пільна сачыце за часам абескаляроўвання. Сродак можа знаходзіцца на валасах ад трох да дваццаці хвілін. Затым раствор змываецца цёплай вадой з даданнем воцату. Звярніце ўвагу, што яго трэба рыхтаваць у шкляной, фарфоравай, эмаляваным або пластмасавай посудзе, але ніяк не ў металічнай.\nКалі вы шукаеце адказ на пытанне аб тым, як асвятліць валасы перакісам, то не забывайце пасля працэдуры выкарыстоўваць бальзамы, наносіць маскі, каб аднавіць стан вашых валасоў.\nАсвятліць валасы можна яшчэ і пры дапамозе рамонкі. Дадзены метад больш зберагалы, чым папярэдні. Вазьміце 200 грамаў звычайных высушаных кветак рамонка, 400 мілілітраў гарэлкі, 100 грамаў хны, 300 мілілітраў вады. Увесь працэс падрыхтоўкі сумесі зойме некаторы час. Заліце рамонак гарэлкай, хай настаіцца на працягу тыдня. Цяпер можна запарыць хну кіпенем і пакінуць на тры гадзіны. Далей два раствора неабходна змяшаць. Атрыманая сумесь павінна настойвацца яшчэ два тыдні. Цяпер трэба аддзяліць гушчу ад вадкасці. Праз марлю, складзеную ў некалькі слаёў, выцісніце апошнюю. Раствор, які атрымаўся ў выніку, вырабіце на валасы. А праз 40 хвілін яго варта змыць з выкарыстаннем шампуня.\nЯк бачыце, асвятленне валасоў - адказная працэдура, якая патрабуе лімітавай засяроджанасці. Менавіта таму шматлікія аддаюць перавагу праводзіць яе не дома, а ў салоне прыгажосці.\nЯк часта вы мыеце валасы? Некаторыя вымушаныя праробліваць гэтую працэдуру штодня або праз дзень. Жыццё ў вялікім горадзе адбіваецца на знешнім выглядзе валасоў. Пыл, выхлапныя газы, актыўны рытм жыцця, стрэсы і многія іншыя неспр...


Тумілавічы | фота і помнікі\n> Віцебская вобласць > Докшыцкі раён > вёска Тумілавічы\nТумілавічы. Царква Святога Георгія\nТумілавічы - фота і помнікі\nТумілавічы Тумиловичи Tumiłowicze Tumiłavičy Тамілавічы Tamilavichy Tumilovichi Tumilaviczy\n54° 56'19.26"N, 27° 57'15.74"E\nШто паглядзець у Тумілавічах\nТумілавічы, альбо Тамілавічы, як называлі гэтае сяло людзі яшчэ ў першай палове 20 стагоддзя – паселішча на паўночным усходзе Докшыччыны. Па некаторых звестках, тут існуе старажытнае гарадзішча. На паўночны ўсход ад Тумілавіч, бліжэй да Несцераўшчыны, маюцца два курганныя могільнікі, яшчэ адзін могільнік – у суседняй вёсцы Шалашы. З даўніх часоў у вёсцы, побач з царквой, стаіць каменны крыж.\nУ першай палове 16 стагоддзя жыхары Тумілавічаў, якіх налічвалася 32 сям’і, плацілі Радзівілам даніну мёдам. У 1535 годзе быў развязаны памежны канфлікт паміж Янам Радзівілам і ўладальнікам суседняга маёнтка Галубічы, які быў аддзелены ад Тумілавіч ракой Бярэзінай, Багданам Зяноўевічам-Корсакам. У прыватнасці, Зяноўевіч-Корсак у той час зрабіў напад на Тумілавічы. Пазней Тумілавічы перайшлі ва ўласнасць Станіслава Кішкі, біскупа жамойцкага, які, магчыма, і падараваў яго бенедзікцінам, бо вядома, што ў 1690 годзе 25 дымоў у Тумілавічах належалі бенедзікцінскаму кляштару ў мястэчку Папроць (цяпер у Літве).\nПобач з сялом была закладзена сядзіба Антанаполле. У 1795 годзе, калі гэтыя тэрыторыі былі ўжо ў складзе Расійскай імперыі, Тумілавічы канфіскаваны ў бенедзікцінаў і перададзены Кірылу Юзэфовічу. Да маёнтка адносіліся 252 душы і паселішчы Тумілавічы, Стараселле, Старына, Шалашы і Парэчча. Пазней маёнтак распаўся на шэраг меншых: Юзэфовічы ў 1834 годзе валодалі Парэччам і Шалашамі, фальварак Тумілавічы належаў Садоўскаму, а Антанапольле – Карказевічу.\nПа звестках за 1795 год, тут дзейнічала ўніяцкая царква. Існавала таксама карчма, якая належала дзяржаве. Ужо ў 1864 годзе была збудавана новая праваслаўная царква. У 1852 годзе тут адчынена народнае вучылішча. У 1863 годзе да Тумілавіч дакаціліся падзеі нацыянальна-вызваленчага паўстання Кастуся Каліноўскага. Уладальнік недалёкага ад вёскі маёнтка Барбарова Рамуальд Буцвілоўскі, калі верыць царскім дакументам, пагражаў спаліць Тумілавічы, а святара павесіць. “Слоўнік геаграфічны Каралеўства Польскага і іншых краёў славянскіх” 1892 года паведамляе аб тым, што ў сяле Тумілавічы існавала 15 двароў, Тумілавічы былі цэнтрам воласці, да якой належалі 410 двароў, 2200 сялян. Наогул, паводле “Слоўніка…”, сельская гаспадарка ў гэтым краі была занядбанай, а сяляне сеялі шмат ільну.\nПаводле перапісу насельніцтва 1897 года, у Тумілавічах 55 двароў, 223 жыхары, валасное праўленне, царква, 2 хлебазапасныя магазіны, лаўка, карчма, народнае вучылішча, у Тумілавіцкай воласці пражывалі 5905 чалавек. У 1918 годзе Тумілавічы ўвайшлі ў склад абвешчанай БНР. У адной з публікацый газэты “Беларусь” гэтага перыяду згадваецца, што ў Тумілавічах дзейнічаў адзіны на Докшыччыне беларускі культурна-асветніцкі гурток. У 1930 годзе ў Тумілавічах 46 двароў, 224 чалавекі, 305 дзесяцін зямлі. Тумілавічы былі цэнтрам гміны Дзісненскага павета, але 20 сакавіка 1929 года гміна была ліквідавана, большая частка яе далучана да гміны Докшыцы, а некалькі паселішчаў – да гміны Галубічы.\n13 студзеня 1940 года створаны Тумілавіцкі сельсавет, у склад якога ўвайшлі 26 паселішчаў, 2072 жыхары. Пазней у яго склад ўвайшлі суседнія Несцераўшчынскі і Таргуноўскі сельсаветы. У 1943 годзе Тумілавічы разам з навакольнымі вёскамі спалены фашыстамі, пры гэтым забіты адзін чалавек.\nТумілавічы. : Адметнасці | фота выбраных помнікаў\nТумілавічы. Царква Святога Георгія (1864) Царква Святога Георгія ў Тумілавічах Фота © С. Рамановіч


На заўтра ў Беларусі абвешчаны аранжавы ўзровень небяспекі\nБелгідрамет абвясціў аранжавы ўзровень небяспекі з-за завеі і галалёдзіцы на 30 лістапада\nПа 500 рублёў за літару і «хатняя хімія». Суд ацаніў адно абразлівае слова\nЗа каментар з трох літар у дачыненні да супрацоўніка ДАІ Ігара Вольніча маці дваіх дзяцей пакаралі «хатняй хіміяй» і штрафам, паведамляюць праваабаронцы.\nПраваабаронцам «Вясны» стала вядома, што ў пятніцу ў судзе Полацкага раёна разгледзелі адміністрацыйную справу супраць Гаянэ Ахціян — маці анархіста Рамана Халілава.\nДзяржпагранкамітэт паведаміў пра яшчэ адну смерць на мяжы з Літвой\nПа інфармацыі ведамства, учора, 28 лістапада, на беларуска-літоўскай мяжы памежным нарадам знойдзены труп збітага і знясіленага мужчыны неславянскай знешнасці.\nПрычына: хлопец пакінуў сушыцца ручнік на куце "нары".\nУ Мінскім гарадскім судзе 29 верасня распачаўся судовы працэс над 20-гадовым палітзняволеным Арцёмам Баярскім, які ўтрымліваецца за кратамі ўжо амаль дзевяць месяцаў. Экс-студэнта другога курсу хімфака БДУ абвінавачваюць паводле двух артыкулаў Крымінальнага кодэкса: ч. 1 арт. 361-1 (стварэнне і кіраўніцтва экстрэмісцкім фарміраваннем) і ч. 1 арт. 342 (арганізацыя і падрыхтоўка дзеянняў, што груба парушаюць грамадскі парадак, альбо актыўны ўдзел у іх). Палітвязню ставіцца ў віну адміністраванне тэлеграм-канала "Мая краіна Беларусь" і тэлеграм-чата "Я выхожу/МКБ", а таксама ўдзел у Маршы "Народнага ўльтыматума" 25 кастрычніка мінулага года. Арцёму пагражае да сямі гадоў пазбаўлення волі.\nРашэнне аб гэтым прынятае яшчэ 12 лістапада рашэннем суда Чыгуначнага раёна Гомеля. Аднак толькі цяпер звесткі аб гэтым з'явіліся на сайце Мінінфарма.\nМужа журналісткі Ірыны Слаўнікавай зноў будуць судзіць за «непадпарадкаванне»\nНа мужа журналісткі Ірыны Слаўнікавай Аляксандра Лойку склалі пратакол за «непадпарадкаванне законнаму патрабаванню службовай асобы».\n«Тысячы камп'ютараў заражаныя» — узламалі сайт «Беларуськалія»\nКамп'ютарная сетка «Беларуськалія» падверглася хакерскай атацы. Сайт прадпрыемства не адкрываецца і выдае памылку 403 — «Доступ забаронены».\nЗа ўдзел у пратэстах у Салігорску будуць судзіць чацвярых хлопцаў\nУ ноч з 9 на 10 жніўня мінулага года у парку «Чатырох стыхій» у Салігорску прайшлі акцыі пратэсту. Салігорскі раённы аддзел Следчага камітэта ўзбудзіў крымінальную справу. У выніку чацвярых маладых людзей будуць судзіць па ч.1 арт. 342 (актыўны ўдзел у групавых дзеяннях, якія груба парушаюць грамадскі парадак і спалучаны з відавочным непадпарадкаваннем законным патрабаванням прадстаўнікоў улады), а таксама па ч. 2 арт. 363 (супраціўленне супрацоўнікам органаў унутраных спраў пры выкананні імі абавязкаў па ахове грамадскага парадку, здзейсненае групай асоб, спалучанае з ужываннем гвалту і з пагрозай яго прымянення) Крымінальнага кодэкса.\nПасля вакцынавання ад ковіда колькасць антыцелаў памяншаецца, і праз паўгода рэкамендавана бустарная прышчэпка. Колькі разоў яе трэба будзе рабіць і якую ролю адыгрываюць Т-клеткі?\nКрыніца: Беларускай камандзе «МАЗ-СПОРТаўта» забаранілі ўдзельнічаць у «Дакары»\nБеларуская каманда «МАЗ-СПОРТаўта» атрымала забарону на ўдзел у ралі-марафоне «Дакар» ад арганізатараў гонкі, паведаміла «Матч ТВ» крыніца, знаёмая з сітуацыяй. Па яе словах, грузавікі накіроўваліся ў Марсэль на пагрузку на паром, які з гоначнай тэхнікай праз некалькі дзён возьме курс на Саудаўскую Аравію, але каманду не пусцілі.\nМіністэрства аховы здароўя абвясціла аб 1671 выпадку COVID-19 за суткі\nМіністэрства аховы здароўя абвясціла аб 1671 новых выпадку COVID-19 за суткі. З пачатку пандэміі ў Беларусі зарэгістравана 651 839 інфікаваных.\nМайя Райтэн-Столь была затрымана тры тыдні таму ў аэрапорце. Мытнікам яна прад'явіла медычны дазвол на канабіс, аднак ёй сказалі што такі дакумент у Беларусі не мае юрыдычнай сілы.\nЗ ЦІП на Акрэсціна ён мусіў выйсці сёння ў 12:05.


Працоўныя ў Добрушы выклікалі «на дыван» кіраўніцтва\nПратэст рабочых у Добрушы\nУ Добрушы каля 100 працаўнікоў КУП «Добрушскі камунальнік» сабраліся на стыхійны сход ды запатрабавалі размовы з кіраўніком прадпрыемства.\nЛюдзей, што 16 сакавика выйшли з пратэстам, абурыла нявыплата прэміі за люты, якая складае траціну ад заробку. Гэтак замест сярэдніх 300 -350 рублёў працаўнікі атрымалі 200 – 250 рублёў.\n«Людзі абураліся, крычалі ледзьве не да дракі дайшло, некаторыя нават плакалі. Была вельмі цяжкая размова», – апісвае сход працаўнік Аляксандр.\nВыконваючы абавязкі дырэктара «Добрушскага камунальніка» Мікалай Маскаленка выслухаў прысутных, патлумачыў змяншэнне заробку цяжкой фінансавай сітуацыяй на прадпрыемстве. Ён паведаміў, што «Добрушскі камунальнік» мае запазычанасць па газу 12 млрд. рублёў (недэмінаванымі) за 2016 год, адпаведна рашэнню суду штомесячна мусіць выплочваць 1 млрд. 250 млн пазыкі. Разам з тым, чыноўнік паабяцаў прэмію за люты вярнуць і надалей яе стабільна выплочваць. У адваротным выпадку кіраўнік прадпрыемства паабяцаў пакінуць сваю пасаду.\n«Несправядліва, што фінансавыя праблемы прадпрыемства вырашаюць за кошт рабочых, – кажа працоўны Уладзімір. – Дарэчы, у канторы ўсё нармальна, у іх грошы не адабралі. А нам есці няма чаго. І наагул сітуацыя з правамі працоўных кепская ў нас. Працоўны кодэкс не выконваецца, калі складаюцца калектыўныя дамовы працоўных не запрашаюць, сходы не ладзяць, непрыгожа паступаюць.Мы вельмі спадзяемся, што кіраўніцтва стрымае слова і грошы вернуць, бо мы на сходзе паабяцалі начальству, калі не вернуць грошы, яны ўбачаць нас на плошчы перад райвыканкамам з транспарантамі ў руках».\nТэгі: заробкі, затрымкі заробкаў


29 верасень 2018, 11:15 абноўлена 29 верасень 2018, 13:13\nАляксандар Лукашэнка наведаў Палац Нацыі, аглядзеў інтэр’еры\nАляксандар Лукашэнка, як піша ягоная прэс-служба, 29 верасьня «даў высокую ацэнку» рабоце майстроў, якія ўпрыгожвалі палац драўлянай разьбой.\n«Гэта ня проста прыгода, гэта дзівосная праца», — апісаў Лукашэнка інтэр’еры Палацу Нацыі.\nАляксандар Лукашэнка і Эмамалі Рахмон\nАцэнкі інтэр’ераў Лукашэнкам перадаюць толькі адносна драўлянай разьбы. Ці камэнтаваў ён аздабленьне іншых заляў, як гэтай на фота, не паведамляецца\nПаводле Лукашэнкі, таджыкі «падобныя да беларусаў: ветлівыя, прымаюць, стасуюцца, праводзяць куды заўгодна, як толькі пачуюць, што мы зь Беларусі» — такую выснову ён зрабіў пасьля шпацыру па Душанбэ 28 верасьня.\nЁн паабяцаў, што да таджыкаў у Беларусі будзе такое самае стаўленьне.\nПасьля візыту ў палац Аляксандар Лукашэнка і Эмамалі Рахмон наведалі вытворчасьць беларускіх трактароў пад Душанбэ (першы падарыў другому сэртыфікат на трактар «Беларус 82.1»). Затым яны, ужо зь Мікалаем Лукашэнкам, паехалі на вінаграднікі (акрамя дэгустацыі былі выступы таджыкскіх танцораў, якія ў тым ліку танчылі «Польку беларускую»).\nЗа два дні да таго таджыкскі бок зладзіў лідэрам краінаў СНД «Вечар сяброўства» зь сюррэалістычнай выставай таджыкскай садавіны і гародніны. Там прысутнічалі і Аляксандар, і Мікалай Лукашэнкі, але фота мерапрыемства публікавала толькі прэс-служба Рахмона.\nУ траўні Аляксандар і Мікалай Лукашэнкі ўжо наведвалі Таджыкістан. Тады Рахмон апрануў іх у нацыянальныя таджыкскія строі.\nНа цяперашняй сустрэчы з Эмамалі Рахмонам Лукашэнка заявіў, што Беларусь гатовая ўдзельнічаць у індустрыялізацыі і мадэрнізацыі Таджыкістану, выканаць травеньскія дамоўленасьці, у тым ліку па супольнай вытворчасьці трактароў — 300 машынаў ужо зьбіраюцца прадаць у Аўганістан.\n«Калі рызыкнеце»: Лукашэнка прапанаваў Узбэкістану збудаваць амбасаду насупраць Палацу Незалежнасьці


АВЕН. Паспрабуйце ў імя сваіх асабістых інтарэсаў не закідваць працу. Наадварот, на гэтым тыдні варта асаблівую ўвагу звярнуць на кар'ерны рост, бо магчымы вельмі прывабныя прапановы і дасягненні, якія садзейнічаюць павышэнню пасады. Каб дамагчыся поспеху, трэба прааналізаваць сітуацыю і трымаць пад кантролем эмоцыі.\nЦЯЛЕЦ. На гэтым тыдні непажадана гуляць у хованкі з выбраннікам: вы ўсё роўна прайграеце. Таемнае стане відавочным. Будзьце рэалістам у вырашэнні асабістых праблем, якія зваліліся на вас. Прызнанне заслуг дзелавымі партнёрамі і сябрамі стане для вас прыемным сюрпрызам. Зможаце паглядзець на многія рэчы па-новаму і ўбачыць тое, што раней не заўважалі.\nБЛІЗНЯТЫ. Вас падхопіць вецер перамен, прычым прыемных. І гэта закране ў першую чаргу асабістае жыццё. Напрыклад, вам зробяць прапанову рукі і сэрца або можна чакаць прыбытак у сямействе. Да таго ж з'явіцца шанц дамагчыся поспеху ў дзелавой і фінансавай сферах. Паспрабуйце не адкладваць важныя справы і рашэнні — бярыцеся за іх адразу. Гэта прамы шлях да мэты. Пазітыўны погляд на свет дазволіць з лёгкасцю спраўляцца нават з самымі складанымі задачамі.\nРАК. У пачатку тыдня выкарыстоўвайце сустрэчу з кіраўніцтвам у сваіх мэтах, выкладзіце планы і ідэі — вашу ініцыятыву абавязкова падтрымаюць. У чацвер можна збегчы з работы крыху раней і адправіцца на спатканне — яно акажацца вельмі рамантычным. У выхадныя адпачніце ад мітусні і клопатаў, адчуйце смак жыцця.\nЛЕЎ. Надыходзіць цікавы тыдзень, калі можна актыўна адпачыць ды з задавальненнем папрацаваць. Энергія віруе, таму многае будзе атрымлівацца. Сітуацыя, магчыма, запатрабуе ўмення спраўляцца з дадатковай нагрузкай. Паспрабуйце паменш гаварыць і больш слухаць. Калі не ўдасца пазбегнуць удзелу ў спрэчцы, старайцеся захоўваць нейтральную пазіцыю. Нядзеля — удалы дзень для паездак і пачатку падарожжаў.\nДЗЕВА. У панядзелак можаце атрымаць інфармацыю, якую лепш захаваць у таямніцы. У аўторак гутарка з начальствам можа прайсці ў павышаным тоне, аднак вам удасца даказаць сваю правату. На трывалае і доўгае супрацоўніцтва ні ў працы, ні ў асабістым жыцці цяпер не разлічвайце: усё мімалётна і досыць ілюзорна. Могуць заблытацца і адносіны з раднёй.\nШАЛІ. Гэты тыдзень абяцае прынесці эмацыянальны ўсплёск, энергію, здароўе і поспех. У сераду любая справа будзе атрымлівацца і практычна любая мара можа спраўдзіцца, калі, вядома, для гэтага не прыйдзецца абмежаваць інтарэсы іншых людзей. У чацвер можа з'явіцца непераадольнае жаданне змяніць кола стасункаў, вялікая верагоднасць з'яўлення новых знаёмых, блізкіх вам па духу. У выхадныя накіруйце энергію на вырашэнне хатніх спраў і ўнутрысямейных праблем.\nСКАРПІЁН. Рэкамендуецца больш часу правесці ў дастатку, карыстаючыся плёнам поспеху, дасягнутага раней. Зрэшты, новыя справы таксама абяцаюць салідны прыбытак. Ваша энергія і сабранасць дазволяць ствараць цуды. Шанцаванне па дробязях стане прычынай аптымістычнага настрою, што таксама вельмі садзейнічае працаздольнасці. Серада дасць магчымасць пакінуць многія сур'ёзныя праблемы у мінулым. У вашым жыцці пачынаецца яркі і ўдалы перыяд.\nСТРАЛЕЦ. На гэтым тыдні асабліва ярка праявіцца ваша мэтанакіраванасць. Лёгка будзе рэалізаваць творчыя задумы як у індывідуальнай, так і ў калектыўнай працы. Выніковымі стануць далёкія паездкі і камандзіроўкі. У чацвер і пятніцу праявіце крыху больш увагі і дабрыні да сваёй сям'і. У выхадныя атрымаеце сапраўднае задавальненне ад стасункаў з сябрамі.\nКАЗЯРОГ. На гэтым тыдні давядзецца сабрацца — ад вас спатрэбяцца стойкасць і цярпенне. Сябры засыплюць парадамі дыяметральна процілеглага зместу. Спрабаваць іх прытрымлівацца, зразумела, не варта, але выслухаць можна: раптам праслізне і разумная думка. Будзьце адкрыты да перамен, не адмаўляйцеся ад новых магчымасцяў. Працоўныя подзвігі не застануцца незаўважанымі — атрымаеце адабрэнне з боку начальства. У пятніцу пажадана крытычна ацэньваць свае дзеянні і словы.\nВАДАЛІЎ. Тыдзень чакаецца надзвычай плённы, максімальна насычаны разнастайнымі падзеямі. Аднак рызыкуеце стаміцца ад зносін. Чым больш актыўнасці, больш рухомасці і больш гнуткасці вы праявіце, тым большага здолееце дамагчыся. Сябры і блізкія акажуцца нядрэннымі дарадцамі. Часткай работы можаце падзяліцца з калегамі. Больш аддавайце часу падрастаючаму пакаленню.\nРЫБЫ. Вынікі працы змогуць парадаваць і прынесці маральнае і матэрыяльнае задавальненне. Аднак паспрабуйце не высвятляць адносіны з дзелавымі партнёрамі і не спрачацца з начальствам. На сераду можна запланаваць сур'ёзную размову са старым сябрам — магчыма, вы даведаецеся штосьці важнае. Пятніца спрыяльная для даследаванняў, лекцый і майстар-класаў. Але самі ўстрымайцеся ад публічных выступленняў — трымайце ідэі і планы пры сабе. У суботу займіцеся паўсядзённымі справамі, завяршайце пачатае ў будні.\n3665 Лётчыкам Андрэю Нічыпорчыку і Мікіце Куканенку пасмяротна прысвоілі званне «Герой Беларусі»\n3505 «Калі б Максім Багдановіч прыйшоў да Якуба Коласа, ён бы атрымаў тое, што не дадаў яму яго бацька»\n3135 Крызіс на мяжы. Уся аператыўная інфармацыя на суботу (абнаўляецца)\n2476 Апошні прыстанак у спісах не значыцца...\n2471 Крызіс на мяжы. Уся аператыўная інфармацыя на пятніцу\n2244 Што і пачым можна набыць сёння на Камароўскім рынку\n2215 Крызіс на мяжы. Уся аператыўная інфармацыя на нядзелю


“ІТЭРА” КУПЛЯЕ ГОМЕЛЬСКІ АЛМАЗАПЕРАПРАЦОЎЧЫ ЗАВОД “КРЫШТАЛЬ”\nМіхал Стэльмак, Гомель\nСёньня прадстаўнікі "Крышталю" пацьвердзілі нашаму Радыё інфармацыю пра тое, што адчуваюць ціск з боку тых, хто мае намер завалодаць прадпрыемствам. Гаворыць генэральны дырэктар заводу Аляксандар Старавойтаў:\n(Старавойтаў: ) "Я перакананы, што той, хто прыглядаецца, мае рацыю. Таму што выбіраюць тых, з кім можна "зварыць кашу". З намі – беларускімі алмазаперапрацоўшчыкамі – кашу зварыць можна. Бо наш экспарт у далёкае замежжа складае 98,4 адсоткі".\nПаводле словаў Старавойтава, "Крышталь" – унікальнае для Беларусі прадпрыемства з выдатнымі пэрспэктывамі. У прыватнасьці, вялікім попытам карыстаецца прадукцыя нядаўна ўведзенага пад яго дахам заводу "Ювелір". Яшчэ ў сярэдзіне 90-х гомельскае алмазаперапрацоўчае прадпрыемства было ўнесенае ў сьпіс прадпрыемстваў, якія ўяўляюць асаблівую каштоўнасьць для нацыянальнай эканомікі.\nЗ гэтай прычыны разьдзяржаўленьне "Крышталю", як зазначыў яго генэральны дэрэктар, на сёньняшні дзень забароненае законам. Аднак гэты статус у хуткім часе можа зьмяніцца. Актыўнае жаданьне набыць "Крышталь" ва ўласнасьць выявіла вядомая нафтагазавая кампанія "Ітэра", якая мае прывілеяванае становішча на беларускім рынку. Яно сталася вынікам цесных асабістых стасункаў кіраўніка "Ітэры" Ігара Макарава з Аляксандрам Лукашэнкам. Як вядома, Лукашэнка некалькі месяцаў таму ўзнагародзіў Макарава ордэнам Францыска Скарыны. А спадар Макараў на так званым Усебеларускім народным сходзе паабяцаў прыцягнуць у краіну 200 мільёнаў даляраў інвэстыцыяў.\nПаводле зьвестак прадстаўнікоў гомельскага прадпрыемства, "Ітэра" заявіла пра сваё жаданьне набыць прадпрыемства без усялякіх папярэдніх перамоваў з працоўным калектывам. Гэтая кампанія не прадаставіла "Крышталю" ніякага бізнэс-праекту. Гаворыць галоўны эканаміст вытворчага аб'яднаньня Руслан Саракавы:\n(Саракавы: ) "Якой будзе палітыка ў новых гаспадароў альбо частковых уласьнікаў? Ня маючы бізнэс-праекту, мы ня можам выказаць сваё стаўленьне. Бо мы ня ведаем, што атрымае працоўны калектыў. А мы хацелі б ведаць, у якіх накірунках будзе разьвівацца прадпрыемства альбо будзе згортваць сваю дзейнасць?"— задае рытарычныя пытаньні адзін з кіраўнікоў "Крышталю" Руслан Саракавы.


Кнігу пра мінулае і сучаснасць Нарачанскага краю “Нарачанка і яе берагі” прэзентавалі ў Вілейцы 19 верасня (ФОТА)\nКнігу пра мінулае і сучаснасць Нарачанскага краю “Нарачанка і яе берагі” прэзентавалі ў Вілейцы 19 верасня. Фота з сайта vialejka.info\nМерапрыемства прайшло ў чытальнай зале Вілейскай цэнтральнай раённай бібліятэкі імя Ганны Новік і сабрала каля 40 чалавек.\nПра гэта Край.бай паведаміла загадчыца аддзела абслугоўвання і інфармацыі цэнтральнай раённай бібліятэкі Людміла Тонкавіч.\nКніга выйшла з друку ў 2013 годзе. Яе аўтары – ураджэнцы Нарачанскага краю Анатоль Рогач і Сымон Барыс. Яна ўключае архіўныя звесткі і шматгадовыя назіранні аўтараў. Больш за 700 старонак выдання распавядаюць пра мінулае і сучаснасць Нарачанскага краю і яго жыхароў. Вялікая ўвага надаецца Любанскаму, Іжскаму, Нарачскаму сельсаветам Вілейшчыны і Занарачскаму і Сваткаўскаму Мядельскага раёна. Тут змешчаны апісанне прыроды, гістарычны агляд, падарожжы, культурныя мерапрыемствы, фатаздымкі і іншае.\nВа ўступе да выдання пісьменнік Міхась Чарняўскі адзначыў, што перад тым, як яе скласці, аўтары даследавалі Нарачанскі край не адзін год, – гэта вынік іх дзейнасці, адзначыла суразмоўца.\nПадчас мерапрыемства супрацоўнікі бібліятэкі расказвалі пра вядомых людзей тых мясцін, што трапілі ў нарысы. Дарэчы, два героя кнігі – ўдзельніца Вялікай Айчыннай вайны Валянціна Валынец і краязнаўца і архітэктар Анатоль Капцюг – былі сярод прысутных.\nПа словах Людмілы Тонкавіч, мерапрыемства сабрала шмат моладзі, і гэта сустрэча стала для іх вельмі пазнавальнай.


На агеньчык Дома культуры — Житковичи. Новае Палессе. Районная газета\nНа агеньчык Дома культуры\n09.12.2009 40 admin 0 Comment\nПраца ў Тураве ідзе поруч са змястоўным адпачынкам, аб якім увесь час клапоцяцца мясцовыя работнікі культуры. Да прыкладу, 7 лістапада ў гарадскім Доме культуры для моладзі была арганізавана тэматычная інфармацыйная праграма “Дарогамі кастрычніка”.\nЦікава, відовішчна прайшоў і агляд-конкурс сямейных калектываў “Ад сям’і з паклонам і надзеяй”, ўдзел у якім прынялі 7 сямей з Тураўшчыны. Шмат апладысментаў дасталася сям’і Валерыя Катлярчука з Турава.\nУ Доме культуры прайшоў і месячнік, прысвечаны барацьбе са СНІДам. Здаровая, дзейсная прапаганда вялася на маладзёжных дыскатэках, у брыфінг-клубе “Будучыня без СНІДа”, на віктарыне “СНІД і яго прафілактыка”. А ў апошнюю суботу лістапада сумесна з работніцамі бібліятэкі была наладжана інфармацыйная відэапраграма “Чалавецтва — група рызыкі”.\n← Курс – на здаровы лад жыцця\n«Наша школа маладая, пяцьдзесят ёй толькі год!..» →\nВот такой он хулиган\n03.05.2018 Новае Палессе 0


Ад Люблінскай уніі да ўніі Еўрапейскай - выстава ў Цэнтры гарадскога жыцця Гродна 2019: выставка - | Афиша - Афиша в Гродно - 015.by\nВыстава ёсць часткай святкавання 450-годдзя Люблінскай уніі, якое адзначаем у бягучым годзе.\nПольска-ліцвінскі саюз, заключаны ў 1569 годзе лічыцца адной з самых значных падзеяў еўрапейскай гісторыі, якая на шмат дзесяцігоддзяў вызначыла палітычны і сацыяльны лад нашай часткі Еўропы.\nГорад Люблін як месца падпісання Люблінскага саюза з'яўляецца сімвалам ідэй еўрапейскай інтэграцыі, спадчыны дэмакратыі і дыялогу культур. Выстава паказвае таксама лёсы адрасоў Любліна, звязаныя з падпісаннем Люблінскай уніі.\nЭкспазіцыя "Ад Люблінскай уніі да ўніі Еўрапейскай" выстаўляецца супольна з Генеральным Консульствам Рэспублікі Польшча ў Гродне.\nВыстава максімальна даступна беларускім наведнікам: апісанні выкананыя па-беларуску і па-ангельску.\nПачатак а 17.30 у панядзелак 21 кастрычніка. З уступным словам выступіць Генеральны Консул Рэспублікі Польшча ў Гродне.\nПа адкрыцці выставы запрашаем на пачостку.


ЕС з працягнутай рукою | Новы Час\nЕўрасаюз падоўжыць частковае прыпыненне санкцый у дачыненні да беларускіх службоўцаў да кастрычніка 2010 года. Аднак адначасова будзе прыпыненае дзеянне гэтага рашэння на шэсць месяцаў.\n16–17 лістапада ў Брусэлі гэтую палітыку мусяць прыняць міністры замежных спраў краінаў ЕС.\nЕўрапейскі саюз працягвае візавыя абмежаванні ў адносінах да Беларусі. Аднак прыпыненне візавых санкцыяў робіцца для таго, каб адчыніць “вакно магчымасцяў, – заявіў на брыфінгу падчас Беларускага Еўрапейскага форуму ў Мінску член Еўрапарламента, кіраўнік дэлегацыі па сувязях з Беларуссю Яцэк Пратасевіч. Асноўным індыкатарам для адмены санкцый пасля шасці месяцаў будуць змены ў беларускім выбарчым кодэксе. “На працягу наступных шасці месяцаў у Беларусі будуць мясцовыя выбары. Калі яны пройдуць справядліва, Еўрапейскі саюз можа разгледзець пытанне аб магчымай адмене санкцый, – паведаміў палітык.\n“Еўрапейскі саюз працягвае сваю руку беларускаму ўраду нягледзячы на тое, што ў Беларусі не ўсё добра, – патлумачыў Пратасевіч – Аднак трэба ўлічваць, што такое рашэнне было прынятае пасля таго, як на свабоду выйшаў Аляксандр Казулін. Гэта было папярэдняй умовай. І на сённяшні дзень рука ўсё яшчэ працягнутая. Цяпер сітуацыя ў Беларусі змяшаная Сярод пазітыўных зменаў у Беларусі член Еўрапарламента назваў вызваленне Казуліна, допуск у распаўсюд газет “Народная воля і “Наша ніва, рэгістрацыю некаторых недзяржаўных аб’яднанняў, тое, што маніфестантаў не саджаюць у турмы, а толькі затрымліваюць і штрафуюць. “З іншага боку Арцём Дубскі знаходзіцца ў турме, дзесяць чалавек былі асуджаныя да абмежавання волі, некаторыя грамадскія арганізацыі, уключна з прававым цэнтрам “Вясна не былі зарэгістраваныя, – пералічыў Яцэк Пратасевіч сутнасць прэтэнзій. – Я не хачу сказаць, што мы прымаем сітуацыю, аднак карціна не з’яўляецца чорнай ці белай. Паводле яго слоў, ЕС праводзіў кансультацыі ў Беларусі з людзьмі, якія прадстаўляюць увесь спектр палітычных сілаў. Таксама праводзіліся кансультацыі з больш шырокай міжнароднай супольнасцю, уключна з офісам АБСЕ. І большасць удзельнікаў кансультацый сказалі, што трэба працягваць дыялог і пакінуць “вакно магчымасцяў адчыненым. Аднак на пэўны часовы адрэзак і на пэўных умовах.\n“Паверце нам, мы не грунтуем свой падыход толькі на заявах ці знешніх жэстах. Недастакова, каб Лукашэнка сказаў Ярмошынай: “Памяняйце закон у адпаведнасці з рэкамендацыямі АБСЕ. Таксама недастакова таго, што новы закон будзе проста перасланы ў парламент. Тое, чаго мы чакаем – гэта рэальныя змены і правапрымяняльная практыка падчас мясцовых выбараў, – падкрэсліў кіраўнік дэлегацыі па сувязях з Беларуссю.\nЯцэк Пратасевія заўважыў, што Беларусь не мае абавязку дзейнічаць у адпаведнасці з рэкамендацыямі ЕС у сваім эканамічным і палітычным жыцці, бо не ёсць сябрам ЕС ці кандыдатам на ўступленне ў Еўразвяз. “Аднак паколькі Беларусь хоча афіцыйна супрацоўнічаць з ЕС, хоча мець фінансавую падтрымку, сітуацыя змяняецца, – падкрэсліў палітык. – Мы гаворым, калі вы размаўляеце пра супрацоўніцтва, інвестыцыі, мы адказваем “так. Але і мы можам нечага чакаць. Найперш гэта змены ў эканоміцы. Любы, хто лічыць грошы, не будзе пазычаць кампаніі, якая іх губляе. Другое – пытанне правоў чалавека. Таму што ёсць ціск ад грамадства і палітыкаў, для якіх правы чалавека і дэмакратыя важныя. Вось чаму Лукашэнка гаворыць, што будзе ўносіць змены ў выбарчы кодэкс. Не таму што ён вялікі аматар дэмакратыі ці памяняў сваю палітычную філасофію. Але ён хоча нашай фінасавай падтрымкі і мусіць нешта рабіць.\nУ праекце папярэдняй рэзалюцыі наконт працягнення санкцый гаворыцца, што ЕС заклікае Мінск правесці рэформу выбарчага заканадаўства і паважаць правы чалавека, у прыватнасці, спыніць ціск на палітычных актывістаў і незалежныя СМІ. Брусэль таксама выказваецца за ўвядзенне ў Беларусі мараторыю на смяротную кару.\nУпершыню візавыя санкцыі былі ўведзеныя ў 2004 году ў дачыненні чатырох беларускіх службоўцаў, да 2006 году спіс вырас да 41 чалавека. У кастрычніку 2008 года кіраўнік МЗС краін Еўрапейскага саюза прыпыніў на паўгода дзеянне санкцый для 36 асобаў з гэтага спісу. У ім засталіся пяць чалавек: тыя, каго Еўропа падазрае ў дачыненні да палітычных знікненняў у 1999–2000 гадах (экс-міністры ўнутраных спраў Юрый Сівакоў і Уладзімір Навумаў, былыя дзяржсакратар Рады бяспекі Віктар Шейман і камандзір брыгады спецназу ўнутраных войскаў МУС Дзмітрый Паўлічэнка), а таксама старшыня Цэнтрвыбаркама Лідзія Ярмошына. 16 сакавіка гэтага года на паседжанні ў Брусэлі замарозка санкцый была падоўжаная на дзевяць месяцаў. Але дзеянне санкцый адносна гэтых пяці чалавек падаўжылася на год.


ГлавнаяНовостиАктуальноГод малой родиныЛёс, звязаны з роднай школай\nГод малой родины 27 февраля 19 704\n6 лютага ў Паляцкішскай сярэдняй школе адбылося святочнае мерапрыемства з нагоды 80-гадовага юбілею ветэрана педагагічнай працы, былога дырэктара школы Тэадоры Францаўны Васілеўскай.\nУ 1957 годзе Тэадора разам з аднакласнікамі развітвалася са школай, была ў ліку яе першых выпускнікоў. Магчыма, таму і прысвяціла сябе поўнасцю школе.\nПедагагічную дзейнасць распачала ў 1962 годзе пасля заканчэння Брэсцкага педагагічнага інстытута, доўгі час выкладала біялогію. Модульная тэхналогія, ажыццяўленне міжпрадметных сувязей — гэта быў інструментарый яе ўрокаў, якія будаваліся на прынцыпе асобасна-арыентаванага навучання. Пад кіраўніцтвам настаўніцы вучні вялі актыўную работу на вучэбна-доследным участку. У 1978 годзе былі ўдзельнікамі ВДНГ СССР. Шмат увагі Тэадора Францаўна надавала добраўпарадкаванню тэрыторыі. Школьны двор з клумбамі незвычайнай прыгажосці прыцягваў увагу ўсіх, хто праходзіў ля школы.\nБольш за сорак гадоў Т.Ф. Васілеўская аддала роднай школе, а дзевятнаццаць з іх яе ўзначальвала. Адданасць прафесіі, ініцыятыўнасць, арганізатарскія ўменні гэтай жанчыны садзейнічалі таму, што ўстанова адукацыі была ў ліку лепшых у раёне. Педагогі ж ведаюць Тэадору Францаўну як выдатнага настаўніка, добрага кіраўніка і шчыра ёй удзячны за чалавечнасць, добразычлівасць, уменне прыйсці на дапамогу, надаць веру ў свае сілы. А маладыя настаўнікі прыслухоўваліся да яе мудрых парадаў. Не раз дырэктар школы нагадвала ім: “Для таго, каб задумы ажыццявіліся, мары спраўдзіліся, надзеі не згаслі, кожны чалавек павінен прыкладаць уласныя намаганні”.\nПраца займала большую частку жыцця Т.Ф. Васілеўскай і з’яўлялася асноўным яе захапленнем. За шматгадовую плённую працу яна неаднаразова атрымоўвала падзякі раённага аддзела адукацыі. У 1971 годзе ўзнагароджана медалём “За працоўную доблесць”.\nУ дзень нараджэння ў адрас Т.Ф. Васілеўскай гучалі найлепшыя пажаданні ад тых, хто працаваў разам з ёю, — Галіны Іванаўны Лісоўскай, Соф’і Францаўны Бужынскай, Галіны Эдвардаўны Станкевіч, Веры Сяргееўны Матусевіч. Святочныя віншаванні таксама выказалі дырэктар школы Валянціна Іванаўна Кіроль, намеснік начальніка аддзела адукацыі райвыканкама Павел Віктаравіч Тарчынскі, старшыня райкама прафсаюза работнікаў адукацыі і навукі Ірына Генрыхаўна Зубель. Добрыя словы і задушэўныя песні юбіляру падараваў калектыў Паляцкішскай школы.\nТэадора Францаўна, сонечных дзён Вам, радасці, здароўя!\nЭкологическую кампанию "Обустроим малую родину" поддержат все регионы Беларуси


Культура - Спонсар падтрымае, калі...\nКобрынскі раён Брэстчыны назваць шараговым ці малацікавым на культурнай карце Беларусі язык не павернецца. Хапае тут сваіх мясцовых раскручаных брэндаў, культурных праектаў не толькі абласнога, але і рэспубліканскага ўзроўню, а аўтэнтычныя мясцовыя калектывы — жаданыя госці за межамі краіны…\nСловам, крэатыву не бракуе. Прычым і на спонсарска-мецэнацкай дзялянцы. Усё гэта адбываецца, па перакананні намесніка старшыні Кобрынскага райвыканкама Валянціна Трубчыка, толькі з той прычыны, што шчыльныя сувязі з мецэнатамі ў мясцовым аддзеле культуры наладзілі яшчэ шмат гадоў таму, не чакаючы загаду “зверху”. І здаўна мясцовыя культработнікі праводзяць цікавыя ды адметныя акцыі, на якія, натуральна, прыцягваюцца значныя спонсарскія сродкі.\nАле, на мой погляд, справа тут не толькі ў гэтым. Падаецца, гаворку варта весці таксама і пра своеасаблівы ды нават у нечым унікальны падыход да планавання культработнікамі сваёй дзейнасці. Бо мясцовыя клубнікі, бібліятэкары ды музейшчыкі не кіруюцца адно шаблонным, ды, па вялікім рахунку, “мёртвым” штогадовым планам работы, а пастаянна імкнуцца стварыць новы праект, зладзіць акцыю, яшчэ і зацікавіўшы сваімі ноу-хау кіраўнікоў мясцовых прадпрыемстваў, фірм, арганізацый. З такім падыходам да справы і вынікі, натуральна, адпаведныя.\nПраекты на перспектыву\nНеаднойчы пісаў пра тое, што адшукаць арыгінальны творчы праект, як сведчыць практыка журналістаў “К”, складана. Бо не для каго не сакрэт: рэгіянальныя культработнікі зазвычай прастуюць торным шляхам. Усім нам вядомы шматлікія “сядзібы Дзеда Мароза”, скапіраваныя на адзін капыл святы вёсак ці дыскатэкі, кніжныя выстаўкі ды вечары-сустрэчы. Аматарскія ж бібліятэчныя аб’яднанні называюць “Чамучка”. І ніяк інакш.\nНатуральна, прыдумаць нешта адметнае значна цяжэй, чым збіцца на праверанае, але старое. Выйсцем з гэтай сітуацыі, лічу, можа — і павінна — стаць своеасаблівае канкурыраванне паміж бібліятэкарамі, клубнікамі, музейшчыкамі рэгіёна па распрацоўцы і ўвасабленні таго або іншага цікавага праекта. Зразумела, пры ўмове, што начальнік аддзела культуры сам зацікаўлены ў падобнай праектнай дзейнасці і заахвочвае да актыўных высілкаў у названым кірунку.\nМенавіта гэткім пасылам і кіруюцца ў Кобрынскім раёне. Кіраўнік мясцовай сферы культуры Надзея Жук пастаянна ладзіць у сваім кабінеце своеасаблівыя “мазгавыя штурмы”, ставячы перад сваімі падначаленымі толькі адну задачу: прыдумаць нешта новае і адметнае. Крэатыўныя высілкі, як мне распавядалі самі культработнікі, ад пачатку даваліся досыць складана. Але з цягам часу новыя праекты ў аддзеле культуры пачалі з’яўляцца як грыбы пасля дажджу.\nДа таго ж, праз пэўны час і самі супрацоўнікі ўбачылі плён сваіх прапаноў. Цяпер ужо клубнікі, бібліятэкары ды музейшчыкі, што называецца, самі засыпаюць кіраўніцтва новымі ідэямі. Так што практыка “мазгавых штурмаў” у маштабах раёна цалкам сябе апраўдала. Магчыма, падобныя “баявыя” планёркі варта ўвесці ў кожным аддзеле культуры краіны? Плён падобных пасяджэнняў, калі ім умела распарадзіцца, выявіўся б, на мою думку, абавязкова.\nЛянота ці “адмазка”?\nПра колькі праектаў распавяду асобна. Да прыкладу, пра фестываль маладзёжных ініцыятыў “Свабодны рух”, які ладзіцца на базе кінатэатра “Вясёлка”. Па словах дырэктара ўстановы Руслана Грышко, на фэст прыязджаюць з Мінска, Віцебска, Брэста ды з іншых гарадоў краіны. Хтосьці прыме ўдзел у конкурсе графіці, нехта прадэманструе свае здольнасці ў брэйк-дансе, а іншы ўразіць гледачоў сваімі вакальнымі данымі…\nНе сакрэт, што ўвагу моладзі да падобных мерапрыемстваў прыцягнуць звышцяжка. Але фестываль, які распачынаўся на раённым узроўні, узняўся да фактычна рэспубліканскага за год-другі. Падобнага выніку немагчыма было б дасягнуць без наладжанай рэкламы. А гэта не толькі аб’явы ды запрашэнні да ўдзелу ў раённым ці абласным друку, але і выкарыстанне Інтэрнэта. Напрыклад, сёння ў адной з сацыяльных сетак створана група, якая аб’ядноўвае аматараў “Свабоднага руху” і дазваляе кожнаму далучыцца да акцыі.\nСпонсары, натуральна, названы маладзёжны фестываль не абмінаюць. Таму, напрыклад, з харчаваннем удзельнікаў фэсту дапамагаюць, не раўнуючы, усе прадпрыемствы горада. Мясцовая студыя “Легенда” ў час мерапрыемства ладзіць відэасесіі, з якіх потым робіцца відэакліп, а яшчэ адна студыя друкуе за свой кошт дыпломы для пераможцаў... Маладзёжнае свята зазвычай заканчваецца феерверкам, які, зноў-такі, ладзіцца на грошы мясцовых бізнесменаў... Карацей, прасіць і “вымольваць” фінансавую дапамогу не даводзіцца. Але ж, натуральна, без наладжанай арганізацыі такога выніку дасягнуць было б не так проста. Не кажу ўжо і пра тое, што моладзі падобных акцый заўсёды не стае ні ў райцэнтрах, ні ў сельскай мясцовасці…\nТак што культработнікі такім чынам забіваюць “двух зайцоў”: узаемакарысна супрацоўнічаюць са спонсарамі і пашыраюць свой уплыў на мясцовае маладзёжнае асяроддзе. На жаль, у многіх раёнах Беларусі пра рэалізацыю маладзёжных ініцыятыў паспяхова забываюць, наракаючы пры гэтым звычайна то на Інтэрнэт, у якім сядзяць падлеткі, то на само “пакаленне next”, якое немагчыма нічым зацікавіць… Тое, што гэта — толькі, кажучы маладзёжным слэнгам, “адмазкі”, зразумела кожнаму. А па досвед правядзення падобных маштабных мерапрыемстваў раіў бы звярнуцца да Руслана Грышко, бо на базе “Вясёлкі” ладзіцца не адна падобная акцыя. Але ж гэта тэма, магчыма, для іншага, асобнага, артыкула.\nАд “Золата...” да турызму\nЯшчэ адным арыгінальным праектам можна лічыць Свята традыцыйнай культуры Кобрыншчыны, прымеркаванае да дзён Еўрапейскай культурнай спадчыны, што праходзіць пад назвай “Золата палёў”. Пад час акцыі ладзяцца выстаўкі дэкаратыўна-прыкладнога мастацтва, дэманструюцца традыцыйныя абрады і танцы, а наведвальнікаў частуюць стравамі нацыянальнай кухні...\nНа мой погляд, названае мерапрыемства нечым нагадвае Фестываль традыцыйнай палескай кухні “Мотальскія прысмакі”, што ладзіцца ў суседнім Іванаўскім раёне, але ж без прывязкі да пэўнага месцазнаходжання. Тым больш, як сцвярджае Надзея Жук, галоўная ідэя свята — піяр свайго рэгіёна і прыцягненне на Кобрыншчыну турыстаў не толькі з Беларусі, але і з замежжа.\nПадобнае свята нельга назваць інавацыяй кобрынскіх культработнікаў, але ж мушу адзначыць, што падобныя рэгіянальныя фэсты маюць вялікую будучыню, прычым не толькі ў плане захавання культурных традыцый беларусаў. Спашлюся ў пацвярджэнне свайго меркавання на думку эксперта. Старшыня Праўлення Беларускага грамадскага аб’яднання “Адпачынак у вёсцы” Валерыя Кліцунова лічыць, што рэгіянальныя фэсты могуць і павінны зацікаўліваць турыстаў ды замежных гасцей. Варта толькі працаваць на перспектыву: уключаць падобныя мерапрыемствы ў турыстычныя замежныя даведнікі, рэкламуючы такім чынам свае акцыі не толькі ў тым або іншым рэгіёне Беларусі, а і ў далёкіх краінах. І, натуральна, ствараць сваю брэндавую сувенірную прадукцыю: майкі, наклейкі, каляндарыкі з лагатыпам фэсту, наладзіць выпуск ды продаж вырабаў з гліны ці дрэва і многае іншае…\nУ сваю чаргу, заўважу, што калі ў Іванаўскім раёне дадзеную праблему “раскруткі” фэсту паспяхова вырашылі, дык на Кобрыншчыне, на мой погляд, шмат што яшчэ можна зрабіць… Але ж не будзем спяшацца, бо, як кажа Надзея Жук, “Золата палёў” — гэта новы праект мясцовых культработнікаў. Перакананы, праз некалькі гадоў кобрынская ініцыятыва набудзе зусім іншы размах і розгалас.\nПа сцвярджэнні Надзеі Жук, наладжанае дзяржаўна-прыватнае супрацоўніцтва — рэальная дапамога сферы раённай культуры. Напрыклад, кіраўніцтва мясцовага аддзялення “Беларусбанка” выдаткавала 15 мільёнаў рублёў на набыццё музычных інструментаў, а адно з СВК праспансіравала набыццё баяна для мясцовага калектыву на суму ў 37 мільёнаў рублёў. Прадпрыемства “Калор” часта выдаткоўвае для патрэб культработнікаў сваю прадукцыю — фарбы, якія ідуць на афармленне фасадаў і ўнутраных памяшканняў многіх устаноў культуры раёна. Дый прафесійныя святы кіраўнікі прадпрыемстваў Кобрына стараюцца адзначаць з удзелам мясцовых калектываў, а не запрашаць на іх прыезджых “зорак”. Натуральна, выдаткоўваючы пасля гэтага для многіх ансамбляў грошы на набыццё новых камплектаў сцэнічных касцюмаў.\nЦікава і вось яшчэ што: мясцовы філіял РУП “Беларуснафта” і ААТ “Кобрындрэў” праспансіравалі паездку народнага ансамбля песні і музыкі “Бурштын” Палаца культуры ў… Дэлі. Палёт у сталіцу Індыі быў ажыццёўлены, у тым ліку, і дзякуючы актыўнаму пазіцыянаванню калектыву праз Інтэрнэт: менавіта такім чынам арганізатары IV Дэлійскага міжнароднага фестывалю фальклору і выйшлі са сваім запрашэннем на кобрынцаў. Ці варта казаць, што выступленні калектыву з далёкай Беларусі, што называецца, скарылі мясцовую публіку? У сувязі з гэтым “Бурштын” паляцеў таксама яшчэ і ў… Калькуту, прычым — ужо за кошт сродкаў арганізатараў фэсту.\nВось яшчэ адзін яскравы доказ вядомай прымаўкі пра камень, пад які не цячэ вада. Выкарыстанне ў сваёй дзейнасці Інтэрнэта, а таксама стварэнне асобных сайтаў аддзелаў культуры Беларусі, пра што неаднойчы пісала “К”, як бачна, цалкам сябе апраўдваюць. Але чамусьці гэтая ісціна ўсё яшчэ выклікае неразуменне ў многіх аддзелах, дзе над піярам сябе ў Сусветным павуцінні толькі пачынаюць задумваюцца…\nЯшчэ адно з найбольш паспяховых, на мой погляд, пачынанняў аддзела культуры Кобрынскага райвыканкама звязана з замежжам. Аб праекце “Там, па майскай расе”, што ладзіцца мясцовымі культработнікамі ў шчыльным кантакце з музеем “Малая Бацькаўшчына” ў Студзіводах (Польшча) і скіраваны на захаванне ды папулярызацыю традыцыйнай культуры палешукоў, “К” пісала. Але важныя, на маю думку, не толькі выезды кобрынскіх аўтэнтычных калектываў за мяжу, але і тое, што названая акцыя — не аднадзённая, а разлічаная на доўгатэрміновае супрацоўніцтва. Да слова, у 2013 годзе ўжо таксама запланаваны выезд мясцовых ансамбляў у суседнюю краіну.\nРазвіццю замежных кантактаў павінна пасадзейнічаць, дарэчы, і падпісанае днямі пагадненне паміж Беластокам і Кобрынам. Паводле дакумента, для артыстаў прадугледжана, у прыватнасці, адкрыццё бясплатных шматразовых віз. Такія выезды, натуральна, узнімаюць прэстыж ансамбля і прыцягваюць у яго моладзь. А гэта — рэальны падмурак для захавання традыцый на Кобрыншчыне.\nЁсць у падобным супрацоўніцтве і іншы, на мой погляд, немалаважны аспект: падобныя кантакты на рэгіянальным узроўні дазваляюць пазіцыянаваць беларускую культуру далёка за межамі краіны. Дык чаму ж сёння прыклады паспяховага ўзаемадзеяння з замежжам у аддзелах культуры можна пералічыць па пальцах? Паказаць беларусам сапраўды ёсць што. А вялікія транспартныя выдаткі, на якія спасылаюцца звычайна ў рэгіёнах, як бачна, можна звесці да мінімуму з дапамогай таго ж прымаючага боку.\nНе мог не завітаць і ў Кобрынскі ваенна-гістарычны музей, дзе таксама маецца шэраг цікавых ініцыятыў. Гэта, па словах дырэктара ўстановы Алены Бабенка, і зладжаная сёлета ў музеі Міжнародная канферэнцыя “Айчынная вайна 1812 года ў гісторыі Беларусі”, і Ноч музеяў, што прайшла ва ўстанове з элементамі тэатралізацыі, і многія іншыя праекты.\nНяблага шчыруюць мясцовыя музейшчыкі і на спонсарска-мецэнацкай дзялянцы. Шмат хто з гараджан ды гасцей Кобрына дорыць установе каштоўныя і рарытэтныя прадметы, якія, зразумела, папаўняюць музейную экспазіцыю. А нядаўна адзін з мясцовых жыхароў закупіў для ўстановы копію сцяга 11 гвардзейскай Пінскай дывізіі, якая вызваляла горад ад фашыстаў у 1944 годзе.\nІншы спонсар бясплатна зрабіў для музея сайт\nwww.museum.mykobrin.by. Cярод усіх фактаў, тут можна атрымаць звесткі пра кошты на музейныя паслугі.\nІ яшчэ адзін немалаважны факт: актыўны ўдзел мясцовых музейшчыкаў у міжнародных праектах. Да прыкладу, у стварэнні выдання “Ілюстраваная гісторыя рускага ваеннага касцюма” — ад эпохі Пятра І да нашых дзён. На сёння выйшлі тры першыя тамы серыі, і ва ўсіх іх прадстаўлены экспанаты з Кобрынскага музея.\nНа жаль, зноў-такі даводзіцца канстатаваць, што ні падобныя міжнародныя праекты, ні нават праца па стварэнні музейных сайтаў пакуль для нашых музейшчыкаў так і не сталася звыклай. А, пэўна, ні для каго не з’яўляецца адкрыццём той факт, што прэстыж музея, яго вядомасць і запатрабаванасць складаецца вось з такіх яркіх ініцыятыў. Адно толькі — ці шмат іх у музеях Беларусі? І выйсцем тут можа стацца толькі зацікаўлены падыход да сваёй дзейнасці, праца на перспектыву. У тым ліку — і ў сферы дзяржаўнага-прыватнага супрацоўніцтва. Іншага ў сённяшніх эканамічных умовах ні для музейных, ні для клубных ці бібліятэчных устаноў папросту не дадзена.\nПарк для ўсіх\nГаворку пра Кобрынскі парк культуры імя А.Суворава варта, на мой погляд, распачаць з Дзіцячага забаўляльнага цэнтра “Кеша”. Супрацоўнікі ўстановы не сядзяць склаўшы рукі ў чаканні дзяржаўнай дапамогі, а актыўна зарабляюць самі. І рэнтабельнасць — значная: каля 50 працэнтаў.\nАкрамя таго, супрацоўнікі Цэнтра актыўна ўзаемадзейнічаюць са спонсарамі. Да прыкладу, ва ўстанове маюцца дзіцячыя цацкі, як кажуць, на любы густ, і прадастаўлены яны кіраўніцтвам сумеснага беларуска-ізраільскага прадпрыемства “Палессе”. Агульны кошт падоранага пацягнуў на суму амаль у 30 мільёнаў рублёў.\nКалі ж казаць пра сам парк, дык на яго тэрыторыі працуюць атракцыёны, летняя дыскатэчная пляцоўка, амфітэатр, якія, натуральна, таксама дадаюць грошай у скарбонку платных паслуг... А яшчэ не так даўно супрацоўнікі пачалі ладзіць у парку вяселлі ў старадаўнім стылі, апранаючы маладых у касцюмы XIX стагоддзя і прадастаўляючы ім сапраўдную карэту... Прычым такія цікавыя ды незвычайныя вяселлі карыстаюцца вялікім попытам у кобрынцаў.\nШмат у чым дапамагае ў прыцягненні сродкаў і тое, што, па словах дырэктара кобрынскага парку Ірыны Карабчук, яе ўстанова мае статус юрыдычнай асобы. Толькі сёлета супрацоўнікі ўжо здолелі прыцягнуць прыкладна 45 мільёнаў спонсарскіх сродкаў, якія пайшлі на добраўпарадкаванне паркавай тэрыторыі, устаноўку тут малых скульптурных форм ды многае іншае. ААТ “Кобрынскі масласырзавод” выдаткаваў 10 мільёнаў рублёў, як і прыватнае прадпрыемства “Кізбел”, суму ў 5 мільёнаў рублёў выдзеліў ААТ “Кобрынаграмаш”, а ПГУП “Кобрынпрадукт” — 6 мільёнаў…\nСпіс можна было б доўжыць, але ж заўважу, што падобная падтрымка ўстановы культуры выглядае цалкам натуральна. Кожны бачыць, як працуюць супрацоўнікі парку, як рэалізоўваюцца тыя праекты, якія тут ладзяцца, і, зразумела, любы кіраўнік прадпрыемства жадае, каб парк выглядаў яшчэ лепш, чым зараз. Таму і ідуць насустрач пажаданням мясцовых культработнікаў. Але ж, натуральна, без тых шматлікіх праектаў, што рэалізоўваюцца супрацоўнікамі гарадскога парку, прывабіць сюды мецэнатаў было б значна складаней. Чым не рэальны вынік творчага падыходу да справы?..\nПраектная дзея “Ясніцы”\nНапрыканцы — пра спонсарства на сяле. У адным з паселішчаў Кобрынскага раёна — вёсцы Стрыгава — пры мясцовым СДК працуе народны ансамбль беларускай песні “Ясніца”. Ансамбль даўно зрабіўся сапраўдным брэндам не толькі свайго сельскага клуба, але і ўсёй Кобрыншчыны. З самога пачатку сваёй дзейнасці калектыў адрозніваўся ад іншых сваіх “сабратаў” тым, што амаль кожны артыст у ансамблі не толькі спявае ды грае, але яшчэ і танцуе!\nЧаму спыніў сваю ўвагу менавіта на гэтым калектыве? А таму, што вядомасць артыстаў даўно перасягнула раённыя межы. Скажам, “Ясніца” — часты госць у Польшчы. Красамоўны факт: за бягучы год ансамбль даў блізу 90 канцэртаў! Гэтай лічбе, без перабольшання, могуць пазайздросціць і шматлікія знакамітыя рэспубліканскія калектывы…\nАле хачу распавесці пра гэты калектыў і з той прычыны, што “Ясніца” вядомая сваёй актыўнай дзейнасцю па прыцягненні спонсарска-мецэнацкіх грошай. І супрацоўнічае яна ў гэтым аспекце не толькі з кіраўніцтвам мясцовага СВК. Ды прыкладу, выехаўшы ў суседні аграгарадок “Дывін” артысты з “Ясніцы” настолькі ўразілі сваім прадстаўленнем кіраўніцтва тамтэйшага беларуска-нямецкага прадпрыемства “Лангхайрых”, што яно без ваганняў выдаткавала 18 мільёнаў на набыццё гукаўзмацняльнага комплексу для патрэб калектыву.\nКажу пра гэта таму, што пад час шматлікіх выездаў неаднойчы даводзілася чуць і нараканні, і просьбы кіраўніцтва таго або іншага сельскага Дома культуры паспрыяць у набыцці касцюмаў ці інструментаў для мясцовага калектыву. А чаму б не ўзяць прыклад “Ясніцы” за ўзор да дзеяння? Наладзіць кантакты і выязджаць з канцэртамі не толькі на калгасныя палеткі або ў маланаселеныя вёскі, але і туды, дзе ёсць рэальная магчымасць атрымаць фінансавую падтрымку, выходзіць са сваімі прапановамі на прадпрыемствы, бізнес-структуры, уладальнікаў аграэкасядзіб… Прыклады падобнага ўзаемакарыснага супрацоўніцтва ўжо маюцца ў некаторых раёнах. Магчыма, “вечнае” пытанне нястачы грашовых сродкаў такім чынам і вырашылася б — калі не поўнасцю, дык хоць часткова. Перакананы, кіраўніцтва аддзела культуры, бачачы такую актыўнасць па прыцягненні спонсарскіх сродкаў, і само было б зацікаўлена развіваць дадзены напрамак.\nНа Кобрыншчыне гэтую аксіёму, як бачна, разумеюць. Таму і маюць шэраг цікавых праектаў, падтрыманых сацыяльнымі партнёрамі, ад чаго ўжо займелі неблагі фінансавы прыбытак. Скарыстацца іхнімі знаходкамі, а таксама, як ужо пісаў, зладзіць “мазгавыя штурмы” ў сваім раёне, можа кожны. Дык мо варта пачынаць?..\nСход акцыянераў вырашыў: дапамагчы!\nІгар МАСЬКО — чалавек у Кобрынскім раёне вядомы. І не толькі тым, што сельскагаспадарчае прадпрыемства ААТ “СВК “Стрыгава”, якое ён узначальвае, — адно з найбуйнейшых у раёне (у ім працуе блізу 300 чалавек), а фінансавыя паказчыкі арганізацыі — на вышыні. Лічыце самі: за дзевяць месяцаў бягучага года тут быў атрыманы прыбытак прыкладна ў 6 мільярдаў 300 мільёнаў рублёў, а рэнтабельнасць гаспадаркі склала 38 працэнтаў.\n— Мы заўсёды імкнёмся вырашыць усе набалелыя пытанні з дырэкцыяй СДК, — кажа Ігар Валер’евіч. — Але самае галоўнае, мне зразумела, куды ідуць нашы фінансы, бачу высокую якасць працы культработнікаў, іх стаўленне да сваёй дзейнасці. Таму і гатовы заўсёды ісці ім насустрач. Адно што хацелася б, каб нашы мясцовыя калектывы выходзілі на больш высокі ўзровень, каб тая ж “Ясніца” актыўна заяўляла пра сябе ў маштабах рэспублікі. А то часцяком бывае, што нашых артыстаў больш ведаюць за мяжой у Польшчы, чым на радзіме.\n— Вы шмат дапамагаеце кіраўніцтву СДК з транспартам, з добраўпарадкаваннем прылеглай тэрыторыі (тым больш, сума на гэта пайшла сёлета немалая: прыкладна 30 мільёнаў рублёў), з набыццём інструментаў для калектываў Дома культуры... Вось, ведаю, нядаўна з вашай дапамогай культработнікі “разжыліся” неабходным баянам. Падтрымка сапраўды даволі значная. Гэта менавіта ваша ініцыятыва як кіраўніка прадпрыемства?\n— Нашымі даходамі распараджаецца агульны сход акцыянераў, і ў статуце нашага таварыства прапісаны артыкул пра спонсарскую дапамогу. За кошт гэтага мы маем магчымасць дапамагаць і ансамблю “Ясніца”, і сельскаму Дому культуры, як, дарэчы, і мясцовай школе ды і ўсёй сацыяльнай сферы. На маю думку, бізнес у сённяшніх умовах папросту павінен быць сацыяльна арыентаваным. Бо ад гэтага, зразумела ж, выйграюць усе: і кіраўнікі прадпрыемстваў, і супрацоўнікі сацыяльнай сферы, і, натуральна ж, людзі, якія жывуць у гэтай мясцовасці. Таму магу сказаць, што пры далейшым паспяховым развіцці гаспадаркі падтрымка праектаў мясцовых культработнікаў, натуральна, таксама павялічыцца…\nМінск — Кобрынскі раён — Мінск


Створаны грамадзкі камітэт дзеля вызваленьня Яўгена Якавенкі\n15 чэрвень 2010, 19:36\nСтвораны грамадзкі камітэт дзеля вызваленьня Яўгена Якавенкі, якога пакаралі годам абмежаваньня волі, абвінаваціўшы ва ўхіленьні ад вайсковай службы. Хлопец патрабаваў, каб позвы з ваенкамату яму дасылалі на беларускай мове. Але вайскоўцы спаслаліся на роўнасьць беларускай і расейскай моваў і адмовіліся пісаць па-беларуску. На знак пратэсту Якавенка не пайшоў у ваенкамат.\nУ грамадзкі камітэт дзеля вызваленьня Яўгена Якавенкі ўвайшлі праваабаронцы, прадстаўнікі палітычных партый і рухаў, а таксама журналісты.\nНа першым паседжаньні быў распрацаваны зварот на імя Аляксандра Лукашэнкі, у Палату прадстаўнікоў і Генэральную пракуратуру. Усе пагадзіліся, што справа Якавенкі — узор дыскрымінацыі паводле моўнай прыкметы. Згодна са зваротам, пад якім будуць сабраныя подпісы грамадзянаў краіны, чыноўнікі мусяць выбачыцца перад Яўгенам, а пракуратура павінна прыцягнуць да адказнасьці тых, хто дапусьціў зьнявагу беларускай мовы і пакараў невінаватага чалавека.\nБылы вайсковец Мікола Статкевіч заявіў, што цяперашняе войска выхоўвае не беларускіх, а расейскіх патрыётаў. Ён прыгадаў, што ў першыя гады незалежнасьці ў войску пачала распаўсюджвацца беларуская мова. Выйшаў першы вайсковы расейска-беларускі слоўнік, і афіцэраў масава пачалі вучыць на курсах беларускай мове.\n«Былі нават лекцыі па беларускай вайсковай гісторыі, але з прыходам Аляксандра Лукашэнкі ўсё было скасавана, і цяпер войска варожа ставіцца да беларускай мовы.\nУвогуле, любое войска павінна вітаць патрыятызм у грамадзтве. Войска грунтуецца на патрыятызьме. А ў Беларусі сытуацыя адваротная. Больш у нас вітаецца расейскі патрыятызм. Людзі, якія ведаюць, шануюць мову і гатовыя за яе змагацца, караюцца ў войску.\nЗа амаль 20 гадоў незалежнасьці ў нас так і не зьявілася беларускага патрыятычнага войска».\nНамесьніца старшыні «Маладога фронту» Наста Палажанка запэўніла, што моладзевыя актывісты правядуць шэраг акцыяў, перш за ўсё ў Гомелі, каб інфармаваць насельніцтва пра справу Яўгена Якавенкі.\n«Тут тры праблемы. Першая — рэпрэсіі ў дачыненьні да актыўнай моладзі. Другая — папулярызацыя такога паняцьця, як палітжаўнерства. На вялікі жаль, „Малады фронт“ сутыкнуўся з гэтым глябальна. Трэцяя — гэта дыскрымінацыя беларускай мовы і людзей, якія ўжываюць беларускую мову ў жыцьці».\nНагадаем: 4 чэрвеня суд Цэнтральнага раёну Гомелю пакараў Яўгена Якавенку годам абмежаваньня волі за ўхіленьне ад мерапрыемстваў вайсковага прызыву. У судзе спасылаліся на Канстытуцыю Беларусі, якая гарантуе роўнасьць расейскай і беларускай моваў, і на ўнутраныя інструкцыі Міністэрства абароны, згодна зь якімі справаводзтва вядзецца на расейскай мове.\nПрадстаўнікі ваенкамату спасылаліся на тое, што хлопец скончыў школу і ўнівэрсытэт транспарту, дзе навучаньне вядзецца на расейскай мове, і таму абавязаны разумець расейскую мову і прымаць позвы, напісаныя па-расейску.\nЯўген Якавенка — сябра БХД. Ягоныя паплечнікі лічаць, што на рашэньне ягонай справы паўплываў менавіта гэты фактар.\nГамельчука, верніка канфэсіі «Сьведкі Еговы» Зьмітра Смыка суд апраўдаў, нягледзячы на ранейшае пакараньне буйным штрафам. Апраўдаў суд і Яна Міхайлава, які паводле першага судовага прысуду адбыў амаль увесь тэрмін пакараньня.\nПрадстаўнік праваабарончай арганізацыі «Вясна» Валянцін Стэфановіч паведаміў:\n«Намі ўжо праінфармаваная „Міжнародная амністыя“ ў справе Яўгена Якавенкі. „Міжнародная амністыя“ рыхтуе шэраг тэрміновых зваротаў з просьбай адмяніць прысуд. „Амністыя“ згодная з тым, што Якавенка пацярпеў з-за сваіх перакананьняў і што ён мае права на альтэрнатыўную вайсковую службу».\nПраваабаронцы засьцерагаюць, што справа Якавенкі можа стаць першай у шэрагу падобных. Пытаньне ж пра альтэрнатыўную службу Палата прадстаўнікоў будзе разглядаць толькі ў верасьні.


07 сьнежань 2007, 20:53\nБеларускіх апазыцыйных палітыкаў у Вашынгтоне прымаюць на найвышэйшым узроўні. Зь імі гутарылі прэзыдэнт краіны Джордж Буш, дзяржсакратар Кандаліза Райс, вядомыя кангрэсмэны, іншыя ўплывовыя асобы.\nБеларускіх палітыкаў прымаў кангрэсмэн ад рэспубліканскай партыі Крыстафэр Сьміт, якога многія лічаць галоўным лабістам дэмакратычнай Беларусі ў парлямэнце Злучаных Штатаў. Менавіта ён — аўтар двух Актаў аб падтрымцы дэмакратыі ў Беларусі.\nАнатоль Лябедзька адзначае, што гэтая сустрэча была вельмі канкрэтнай:\n“Мы і зь ім, і зь іншымі кангрэсмэнамі абмяркоўвалі наступную ініцыятыву. У 2008 годзе адзначаюцца 90-я ўгодкі Беларускай Народнай Рэспублікі. І мы хацелі б, каб кангрэсмэны, як мага большай колькасьцю, узялі ўдзел у акцыі каля амбасады Беларусі. І сам Сьміт, і яго калегі з гэтым пагаджаліся. Так што, акрамя стратэгічных пытаньняў, мы абмяркоўвалі і канкрэтныя справы.\nАбмяркоўваліся таксама магчымасьці падтрымкі спадарожнікавай тэлевізіі “Белсат”, ішла гаворка пра інтэрнэт-рэсурсы”.\nДругая асоба амэрыканскага сэнату — прадстаўнік дэмакратычнай партыі Рычард Дэрбін — паходзіць зь Літвы. І таму ён прымае сытуацыю ў гэтым рэгіёне блізка да сэрца. Пасьля гутаркі зь ім Сяргей Калякін адзначыў, што ў рэспубліканцаў і ў дэмакратаў агульны падыход да становішча ў Беларусі:\nПа беларускім пытаньні ў абедзьвюх партыяў ёсьць кансэнсус\n“Па беларускім пытаньні ў абедзьвюх партыяў ёсьць кансэнсус. Яны лічаць, што Беларусь павінна рухацца да дэмакратыі. І яны жадаюць спрыяць гэтаму працэсу”.\nСяргей Калякін лічыць, што нават калі ў наступным годзе да ўлады ў ЗША прыйдуць прадстаўнікі дэмакратычнай партыі, іхняя цікавасьць да Беларусі ня зьменшыцца:\n“Дэмакраты заўжды былі на міжнароднай арэне больш актыўнымі за рэспубліканцаў. Так склалася гістарычна. Можа, пры адміністрацыі Джорджа Буша робіцца па-іншаму. Але ніякіх зьмен адносна Беларусі не адбудзецца.\nУсе яны людзі вельмі абазнаныя ў тым, што адбываецца ў нашай краіне. Я трэці раз у ЗША і бачу, што веды пра Беларусь тут растуць у геамэтрычнай прапорцыі”.\nНайбольшае ўражаньне ў беларускіх палітыкаў засталося ад сустрэчы з Джорджам Бушам. Анатоль Лябедзька адзначае:\n“Буш на тэлевізійным экране і ў жывых стасунках — проста дзьве розныя асобы. Ён настолькі нефармальны, настолькі жывы, настолькі заражае энэргетыкай.\nПершае, што мы пачулі ад прэзыдэнта ЗША, калі ўвайшлі (а было даволі холадна): ну, што, можа віскі?\nЯ ўпершыню бачыў чалавека, які б з такім гумарам расказваў пра нейкія ня вельмі прыемныя для сябе сытуацыі. Ён расказваў і сам клаўся ад сьмеху.\nЯ трэці раз у ЗША і бачу, што веды пра Беларусь тут растуць у геамэтрычнай прапорцыі\nБуш — абсалютна не пыхлівы, жывы. А размову вядзе як з суседам, якога ведаеш амаль усё жыцьцё”.\nА Сяргей Калякін кажа:\n“У жыцьці Буш выглядае куды лепей, чым праз тэлевізію. Гэта вельмі энэргетычны чалавек. І вельмі просты. Словамі гэта цяжка перадаць”.\n"ЗША – даўні партнэр, сябра беларускай дэмакратыі"\nВ.Івашкевіч зьвярнуўся да беларускай дэлегацыі ў ЗША\nКангрэсмэн Гастынгс: Будуць перамены і ў Беларусі


Рэгулюем дзіцячую агрэсію | Партфолiа\nЯк паставіліся б да такога выказвання людзі, якія не займаюцца педагагічнай працай: “Няма больш цікавай і больш эмацыянальнай прафесіі, чым педагог!”? Хутчэй за ўсё, пагадзіліся б, дадаўшы аргументаў пра вечную маладосць педагога, пра прастору для творчасці, пра магчымасць сяброўства з дарослымі вучнямі на ўсё жыццё. Прафесійны педагог таксама пагодзіцца з выказваннем. Аднак паглыблены ў вопыт узаемадзеяння з вучнямі, апіша і другі бок медаля, гэта значыць цяжкасці, з якімі сутыкаецца кожны педагог. Гэта і актыўнасць дзяцей, якая не заўсёды накіроўваецца ў рэчышча, што прапануе настаўнік. Гэта і індывідуальныя асаблівасці вучняў, якія зліваюцца ў паток праяў, што патрабуе імгненных адэкватных дзеянняў. Часам гэта знаходжанне паміж двума, трыма і больш агнямі (вучні, бацькі, прабацькі, адміністрацыя) і неабходнасць ажыццяўляць цуды балансавання паміж інтарэсамі ўсіх удзельнікаў педагагічных зносін.\nНават высокія прафесіяналы педагагічнай працы, якія самаахвярна любяць сваю справу, сутыкаюцца з цяжкасцямі рэагавання на праяўленне агрэсіі вучняў і з радасцю абапіраліся б на парады псіхолагаў, якія б павысілі гатоўнасць сустракаць і трансфармаваць празмерную дозу гэтага эмацыянальнага стану. Старшакласнікі лепш спраўляюцца з рэгуляцыяй эмоцый, чым навучэнцы пачатковай школы, таму ў фокусе нашай увагі сёння — дзіцячая агрэсія і спосабы яе рэгулявання.\nПершы крок да гатоўнасці сустрэцца твар у твар са з’явай — разуменне таго, што агрэсія — гэта дзеянне, а агрэсіўнасць — гатоўнасць да здзяйснення такіх дзеянняў. Прычынамі праяўлення непажаданага стану і паводзін вучня могуць быць слоўнае і фізічнае нападзенне на яго, падбухторванне, неатрыманне важнай для яго адзнакі, даручэння, статусу ў дзіцячым калектыве, а таксама гарачыня, шум, цесната, забруджанае паветра.\nДобра праветранае памяшканне — неабходная ўмова не толькі для прафілактыкі вірусных інфекцый, але і агрэсіўных праяў удзельнікаў адукацыйнага працэсу.\nКалі ў дзіцяці назіраюцца такія індывідуальныя асаблівасці, як напорыстасць, схільнасць да саперніцтва, жаданне перасягнуць іншых, нецярплівасць, высокі ўзровень варожасці, то будзьце гатовы і да праяўленняў агрэсіўнасці гэтага вучня, а значыць, папярэджвайце непажаданыя праявы. Уключайце ў мяккае спаборніцтва, звяртайце пільную ўвагу такога дзіцяці на ўмовы, правілы, крытэрыі спаборніцтва. Рэкамендуйце напрамкі, у якіх вучню неабходна ўдасканальвацца. Параўноўвайце вынікі пасля прыкладзеных дзіцем намаганняў з яго мінулымі дасягненнямі, падкрэслівайце дасягненні. Шукайце магчымасці пераключаць вучня на выканальныя для яго мэты, у выпадку яго неадэкватных дамаганняў.\nЗвернем увагу, што не з любой агрэсіяй трэба змагацца. Псіхолагі ўпэўнены, што правільная агрэсія ўключаецца ў паводзіны, калі існуе рэальная небяспека і трэба абараняцца. Трансфармаваць неабходна жорсткасць і дэструктыўнасць, якія выяўляюцца як фізічныя дзеянні, запальчывасць, грубасць, пагрозы, крыкі, лаянка, злосныя жарты.\nДля таго каб пазбегнуць непажаданых праяў агрэсіі ў дзяцей у класе, у якасці прафілактыкі неабходна імкнуцца да наладжвання цёплых адносін з імі, а таксама праяўляць цвёрдасць і рашучасць. Калі прафілактыка не дае неабходных вынікаў, разгледзьце напрамкі работы з дзецьмі, якія паводзяць сябе агрэсіўна.\n1. Вучыце дзяцей спосабам выяўлення гневу ў прымальнай форме.\n2. Вучыце дзяцей прыёмам самарэгуляцыі, уменню валодаць сабой у цяжкіх сітуацыях.\n3. Паведаміце пра спосабы зносін у магчымых канфліктных сітуацыях.\n4. Фарміруйце давер да людзей, уменні суперажываць, радавацца агульнаму поспеху, поспеху сяброў, аднакласнікаў.\nВыяўляць гнеў у прымальнай форме можна, адкрыта заяўляючы пра свае пачуцці. Ідэальна выказваць свае пачуцці ветліва. Але калі нават дзіця паведамляе пра свае пачуцці некарэктна, то гэта ўсё ж лепш, чым праявы ціхага шкодніцтва (ламае школьныя прылады, капрызнічае, адмаўляецца ад дзейнасці, пастаянна не запісвае дамашнія заданні ў дзённік). Маленькія дзеці не заўсёды могуць усвядоміць і назваць свае пачуцці, таму рэкамендуем звярнуцца да пераносу пачуццяў на небяспечныя аб’екты. Для работы з такімі дзецьмі ў арсенале дарослага павінны быць гумавыя цацкі, пластылін, каўчукавыя шарыкі, якія можна кідаць у ванну, напоўненую вадой, падушкі, паралонавыя мячы, мішэнь з дроцікам, шклянка для крыку, спартыўны інвентар. Некаторыя спосабы могуць выкарыстоўвацца толькі дома ў дзіцяці, і педагог рэкамендуе іх бацькам. Усе гэтыя прадметы неабходны для таго, каб дзіця не накіроўвала гнеў на людзей, а пераносіла яго на нежывыя прадметы, выплюхвала ў гульнявой форме. Такая тэхніка работы з гневам будзе асабліва карыснай для работы з нясмелымі, няўпэўненымі ў сабе дзецьмі, але можа быць сумніўнай пры карэкцыі паводзін празмерна адкрытага і актыўнага дзіцяці.\nПадкажыце бацькам дзейсны і цікавы прыём “Стоп” для барацьбы з дэструктыўнай агрэсіяй. У кішэню адзення можна пакласці намаляваны ад рукі дарожны знак “Стоп”. Як толькі дзіця пачнуць адольваць непажаданыя пачуцці, яно можа дастаць з кішэні карцінку і ў думках ці шэптам вымавіць: “Стоп”. Для таго каб гэты прыём пачаў працаваць, неабходна шматдзённая трэніроўка.\nПрыклад бацькоў і педагога, якія выяўляюць сваё раздражненне, гнеў і нават лютасць у ветлівай, прымальнай форме, якая сацыяльна адабраецца, таксама цудоўны спосаб кіравання агрэсіўнасцю дзіцяці.\nАгрэсіўным дзецям карысны любыя рэлаксацыйныя практыкаванні і гульні на расслабленне мышцаў твару і цела.\nГульня “Усмешка”. Выдыхаючы паветра і шмат разоў усміхаючыся промню сонца, дзеці становяцца крыху дабрэйшымі.\nГульня “Сярэбраны капыток”. Уяві сабе, што ты прыгожы, зграбны, мудры алень. Твая галава горда ўзнята. На тваёй левай ножцы — сярэбраны капыток. Як толькі ты тройчы стукнеш капытком па зямлі, з’явяцца сярэбраныя манеты. Яны чароўныя, нябачныя. З кожнай новай манетай з-пад твайго капытка ты становішся больш ласкавым, дабрэйшым. І хаця гэтыя манеты бачыш толькі ты, людзі іх з’яўленне адчуваюць праз тваю дабрыню, цеплыню, ласку, што зыходзіць ад цябе. Яны цягнуцца да цябе, ты ім усё больш і больш падабаешся.\nГульня можа стаць рытуалам для цэлага класа ці нават спосабам вырашэння канфліктаў у класе.\nУ непрыемных жыццёвых сітуацыях дзеці могуць успомніць свае пазітыўныя пачуцці, адпрацаваныя ў гульнях, і вярнуцца да іх, замяняючы негатыўныя эмацыянальныя станы на нейтральныя ці станоўчыя.\nЧаканыя станоўчыя вынікі ў рабоце з неканструктыўнай агрэсіўнасцю дзіцяці наблізяцца, калі вучыць яго спосабам канструктыўных зносін. Часам агрэсіўнымі дзеяннямі дзіця карыстаецца толькі таму, што іншыя спосабы ўзаемадзеяння проста яму невядомы. Абмяркоўвайце з дзецьмі ў класе канфліктныя сітуацыі, якія найбольш часта сустракаюцца. Раскажыце, што зрабіць, калі ім трэба тое, што знаходзіцца ў руках у іншага дзіцяці, як прасіць дапамогу, як прапаноўваць яе, як пачынаць размову, гульню. Такія гутаркі дапамогуць набыць гнуткасць у паводзінах і ўменні ўзаемадзейнічаць пазітыўна, па-сяброўску. Такія ўменні можна атрымліваць у ролевых гульнях. Разыгрывайце канфліктныя сітуацыі з цацкамі і абмяркоўвайце іх (сваркі з-за ўладання, слоўныя перапалкі, сітуацыі несумленнага саперніцтва, бойкі).\nГульня “Ліпучка”. Усе дзеці рухаюцца па пакоі. Двое, трымаючыся за рукі, спрабуюць злавіць іншых дзяцей і прыгаворваюць: “Я ліпучка-прыставачка, я хачу цябе злавіць”. Кожнага, каго злавілі, “ліпучкі” бяруць за рукі, далучаючы да сваёй кампаніі. Потым яны разам ловяць у “сеткі” іншых. Калі ўсе дзеці злоўлены і сталі “ліпучкамі”, яны выконваюць пераможны танец пад рытмічнае плясканне ці пад музыку.\nВажным этапам барацьбы з дэструктыўнай агрэсіяй вучняў з’яўляецца фарміраванне станоўчых уласцівасцей асобы дзіцяці: эмпатыі, даверу да людзей, дабрыні. Сумеснае чытанне і абмеркаванне прачытанага, дзе педагог заахвочвае выказванне дзіцем сваіх пачуццяў, дапамагаюць фарміраванню якасцей асобы вучня, якія сацыяльна адабраюцца. Карысна прыдумляць з дзіцем казкі, гісторыі.\nГульня “У трыдзявятым царстве”. Педагог і дзеці, прачытаўшы казку, малююць яе, адлюстроўваючы герояў і падзеі, якія запомніліся. Потым педагог пытаецца, дзе на сваім малюнку дзіця хацела б апынуцца. Яно расказвае пра свае магчымыя прыгоды ў казцы. Варта задаваць пытанні накшталт “Што б ты адказаў герою казкі, калі б ён спытаў цябе? Што б ты зрабіў на месцы героя? А што б ты адчуваў, калі б героі казкі з’явіліся тут?”.\nПрацэс змянення, гарманізацыі паводзін дзіцяці, якое праяўляе агрэсію, можа быць працяглым, таму дарослым неабходна набрацца цярплівасці дапамагчы яму добрымі адносінамі, а таксама яркім жаданнем. Да праблемы, што мы сёння разглядалі, падыдзе выказванне з вядомых казак: “Хутка слова кажацца, ды не хутка справа робіцца!” Жадаем поспеху педагогам, бацькам, дзецям, якія працуюць з дэструктыўнай агрэсіўнасцю, і просім улічыць, што важнымі з’яўляюцца не толькі дзеянні, але і словы, што іх суправаджаюць.\nПраектыўная методыка А.Раманава па дыягностыцы агрэсіўнасці ў дзяцей: “Хто ёсць хто, калі злуецца? Чаму і як часта гэта бывае?”\nПрызначэнне методыкі: дыягностыка асаблівасцей агрэсіўных паводзін дзіцяці, ацэнка дзіцем выяўленасці агрэсіўных паводзін у іншых.\nПрымяненне методыкі: індывідуальна з дзецьмі 4—7 гадоў.\nДзіцяці прапануецца вызначыць, якая бывае злосць: падобнай да кошкі, да дыназаўра, бывае як маланка, як шасцярэнькі, як змяя, як кансервавая бляшанка (выкарыстоўваюцца малюнкі). Дзіцяці прапануецца вызначыць, у каго з яго блізкіх бывае злосць і агрэсія, як часта яна праяўляецца і якая. Дзіця можа ацэньваць дарослы ці само дзіця.\nВыяўленасць праяўленняў ацэньваецца ў балах:\n0 балаў — няма праяўленняў агрэсіўнасці;\n1 бал — праяўленні агрэсіўнасці назіраюцца часам;\n2 балы — часта;\n3 — амаль заўсёды;\n4 — бесперапынна.\nЯкая агрэсія бывае?\nАцэнка выяўленасці агрэсіі:\n0—6 балаў — нізкая;\n7—12 балаў — сярэдняя;\n13—18 балаў — высокая;\n19—24 балы — вельмі высокая.\nагрэсія дзеці педагагічныя зносіны псіхалогія\nЗ тегами: агрэсія дзеці педагагічныя зносіны псіхалогія\nПапярэдняя: Не трэба баяцца новаўвядзенняў\nНаступная: Создание командного продукта на уроках математики